KES BAHARU COVID-19 MENINGKAT 119 PERATUS MINGGU LEPAS

KUALA LUMPUR: Bilangan kes baharu COVID-19 di negara ini bagi Minggu Epidemiologi (ME) ke-19 yang bermula dari 8 Mei hingga 14 Mei, meningkat sebanyak 119.2 peratus iaitu kepada 19,137 kes berbanding 8,732 kes pada minggu sebelumnya (ME ke-18).

Ketua Pengarah Kesihatan Tan Sri Dr Noor Hisham Abdullah berkata perkembangan itu menyaksikan jumlah kumulatif kes COVID-19 di Malaysia kini sebanyak 4,475,873 kes dengan 29,762 kes aktif.

Beliau berkata sejajar dengan peningkatan kes harian pada ME ke-19, purata kadar kebolehjangkitan juga menunjukkan peningkatan sebanyak 70.2 peratus iaitu 0.97 berbanding 0.57 pada minggu sebelumnya.

“Bilangan kes sembuh pada ME ke-19 menurun sebanyak 59.2 peratus atau 30,930 kes kepada 12,618 kes berbanding ME ke-18 dan kumulatif individu pulih ialah 4,410,499.

“Kes kematian pada ME ke-19 menunujukkan sedikit peningkatan iaitu 3.1 peratus (32 kes kepada 33 kes) berbanding ME ke-18 dan menjadikan kumulatif kematian kini 35,612,” katanya dalam kenyataan hari ini.

Sementara itu, Dr Noor Hisham berkata jumlah kemasukan pesakit COVID-19 ke fasiliti kesihatan iaitu hospital dan Pusat Kuarantin dan Rawatan COVID-19 (PKRC) awam bagi setiap 100,000 penduduk juga meningkat 38 peratus untuk ME sama berbanding ME sebelumnya.

“Kemasukan pesakit COVID-19 ke hospital awam bagi setiap 100,000 penduduk juga meningkat sebanyak 100 peratus melibatkan semua kategori pesakit.

“Secara keseluruhan, peratusan penggunaan katil PKRC meningkat sebanyak 100 peratus, penggunaan katil bukan kritikal meningkat sebanyak 18 peratus manakala penggunaan katil unit rawatan rapi (ICU) menurun sebanyak 10 peratus,” katanya. – AlHijrah Online


KKM JANGKA KES STABIL DALAM TEMPOH SEMINGGU ATAU DUA MINGGU LAGI

KUALA LUMPUR: Kementerian Kesihatan Malaysia (KKM) menjangkakan jumlah kes harian yang melonjak sejak beberapa hari ini akan mula stabil dan menunjukkan penurunan dalam tempoh seminggu atau dua minggu lagi.

Ketua Pengarahnya Tan Sri Dr Noor Hisham Abdullah berkata, lonjakan kes ketika ini susulan saringan bersasar yang dilaksanakan di kawasan Perintah Kawalan Pergerakan Diperketatkan (PKPD) khususnya di Selangor dan Kuala Lumpur.

“KKM sudah jangkakan memang dengan sekatan pergerakan di kawasan Lembah Klang, kes harian akan meningkat kerana saringan bersasar dan saringan komuniti dilaksanakan.

“Namun, saya yakin dengan kaedah kawalan yang baik (sekatan pergerakan) kita akan lihat jumlah kes lebih stabil serta menunjukkan penurunan dalam seminggu lebih atau dua minggu. Pada masa sama, proses vaksinasi perlu dipercepatkan,” katanya memetik laporan Bernama.

Perkara itu dimaklumkan Dr Noor Hisham ketika menjadi tetamu program ‘The Nation’ bertajuk ‘Covid-19: Apa Lagi Ikhtiar Kita’ terbitan Bernama TV yang dihoskan Pengerusi Pertubuhan Berita Nasional Malaysia (Bernama) Ras Adiba Radzi, malam tadi.

Tambah beliau dalam usaha mengawal penularan COVID-19, pematuhan prosedur operasi standard (SOP) oleh semua pihak serta penguatkuasaan di lapangan sektor perkilangan perlu ditingkatkan untuk memutuskan rantaian penularan di tempat kerja.

Kes jangkitan baharu COVID-19 di Malaysia merekodkan angka paling tinggi iaitu sebanyak 9,353.

Ia juga merupakan hari kedua berturut-turut kes positif baharu COVID-19 di Malaysia melebihi angka 9,000.— AlHijrah Online


PELIHARA MARUAH DIRI SERTA AGAMA ISLAM – MUFTI WP

KUALA LUMPUR: Umat Islam dinasihati agar sentiasa memelihara maruah diri masing-masing terutamanya menjadi lebih berhati-hati dalam mengeluarkan sebarang kenyataan kepada khalayak ramai.

Mufti Wilayah Persekutuan, Datuk Dr. Luqman Abdullah berkata pihaknya memandang serius terhadap isu transgender serta isu keluar dari agama Islam kerana bimbang umat Islam keliru lalu menganggap perkara tersebut satu kelaziman dalam masyarakat.

“Segelintir masyarakat mula berasa keliru dengan beranggapan bahawa kedua-dua perbuatan (transgender dan keluar dari agama Islam) adalah normal serta tidak menyalahi agama.

“Ia sekaligus dibimbangi akan membuka pintu-pintu keburukan yang lain,” katanya dalam kenyataan yang dikeluarkan hari ini.

Tambahnya, Islam menetapkan setiap percakapan yang mengundang keburukan sama ada ke atas diri sendiri ataupun orang lain, akan dinilai sebagai satu dosa di sisi Allah.

Beliau turut meminta orang ramai menghormati norma masyarakat di negara ini dengan sentiasa memelihara tatasusila serta kesopanan dalam perbezaan gender di antara lelaki dan wanita.

Sebelum ini, tular di media sosial pengakuan secara terbuka oleh salah seorang artis tempatan yang mendakwa dirinya merupakan seorang transgender malah bangga menjadi seorang pondan.

Baru-baru ini, usahawan kosmetik, Muhammad Sajjad Kamaruz Zaman pula membuat luahan dan memberi gambaran seolah-olah mahu keluar dari Islam.–AlHijrah Online


MAJLIS TILAWAH, HAFAZAN AL-QURAN PERINGKAT WILAYAH PERSEKUTUAN BERMULA ESOK

KUALA LUMPUR: Jabatan Agama Islam Wilayah Persekutuan (JAWI) akan menganjurkan Majlis Tilawah dan Hafazan Al-Quran Peringkat Negeri Wilayah Persekutuan Tahun 1443H/ 2021M secara dalam talian, bermula esok, 20 hingga 23 September 2021.

Menurut JAWI, pelaksanaan majlis tersebut selaras dengan Prosedur Operasi Standard (SOP) yang ditetapkan bagi kawasan Pelan Pemulihan Negara (PPN) Fasa 2 bagi mengekang penularan wabak COVID-19.

Jelasnya, tujuan penganjuran majlis tersebut bagi memartabatkan kemuliaan Al-Quran yang menjadi rujukan utama dalam kehidupan seharian seorang muslim dengan cara menarik minat masyarakat untuk mendekati, memahami, menghayati dan mengamalkan isi kandungan Al-Quran terutama umat Islam yang dilanda ujian mendepani pandemik COVID-19.

“Majlis ini juga bertujuan memilih calon qari/ qariah dan hafiz/ hafizah yang berkelayakan dan terbaik bagi mewakili Wilayah Persekutuan (WP) ke Majlis Tilawah dan Hafazan al-Quran Peringkat Kebangsaan.

“Penganjuran majlis juga diharapkan dapat memupuk minat generasi di pelbagai peringkat usia lebih-lebih lagi remaja dan belia untuk mencintai Al-Quran serta mahir dalam hafazan dan bacaan al-Quran meliputi bidang suara, lagu, tajwid dan tarannum,” dalam kenyataannya, hari ini.

Majlis Tilawah Al-Quran kali ini disertai 14 orang peserta; lapan peserta qari dan enam peserta qariah yang terdiri daripada empat qari dari Kuala Lumpur, seorang dari Labuan, dua orang dari Putrajaya, dan seorang Johan Menunggu.

Manakala qariah terdiri daripada dua orang dari Kuala Lumpur, seorang dari Labuan, dua orang dari Putrajaya dan seorang Johan Menunggu.

Bagi Majlis Hafazan Al-Quran, seramai 26 orang peserta akan menyertai dalam tiga kategori berbeza iaitu Kategori 1 (1 -10 juzuk): 10 orang peserta (enam lelaki dan empat perempuan), Kategori 2 (1-20 juzuk): lapan orang peserta (empat lelaki dan empat perempuan), Kategori 3 (1-30 juzuk): lapan orang peserta (empat lelaki dan empat perempuan).

Sementara itu, majlis tersebut akan dirasmikan Menteri di Jabatan Perdana Menteri (Hal Ehwal Agama) Senator Idris Ahmad pada 23 September (Khamis), yang juga akan menyempurnakan acara penyampaian hadiah kepada para pemenang pertandingan tersebut.

Majlis Hafazan Al-Quran akan berlangsung pada jam 8.00 pagi- 4.30 petang bermula 20 hingga 22 September, manakala Majlis Tilawah Al-Quran bermula 22 September pada jam 2.30 petang hingga 23 September (Khamis).

Tambahnya, acara kuiz selingan turut diadakan dengan pelbagai hadiah menarik menanti para peserta yang menonton secara dalam talian sepanjang majlis berlangsung.

JAWI turut menganjurkan Forum Hal Ehwal Islam bermula 16 hingga 24 September 2021 pada jam 9.15 malam bersiaran secara langsung di laman Facebook JAWI yang menampilkan panel-panel terkenal bagi membicarakan pelbagai topik bertemakan ’Keluarga Malaysia, Keluarga Sejahtera’.—AlHijrah Online


JAMBATAN DI BUKIT SETONGKOL, KUANTAN RUNTUH

KUANTAN: Jambatan berusia hampir 30 tahun yang sering digunakan penduduk Bukit Setongkol Perdana, Bukit Setongkol di sini runtuh pagi tadi namun tiada mangsa dilaporkan terlibat dalam insiden itu.

Jurucakap Jabatan Bomba dan Penyelamat Malaysia (JBPM) Pahang berkata kejadian dipercayai berlaku akibat hakisan tanah di bawah jambatan tersebut akibat hujan berterusan.

“Bomba telah melakuan pemantauan di lokasi bagi memastikan orang awam menjauhi kawasan itu,” katanya ketika dihubungi hari ini.

Beliau berkata enam anggota dan pegawai dari Balai Bomba dan Penyelamat Indera Mahkota telah digerakkan ke lokasi kejadian setelah pihaknya menerima panggilan mengenai insiden itu pada 8.42 pagi.

Seorang penduduk M. Paramasivam, 46, berkata beliau hanya menyedari kejadian itu pada 7 pagi tadi sebelum menghubungi ketua kampung untuk memaklumkan keadaan jambatan yang tidak selamat untuk digunakan.

“Tindakan menutup ruang tersebut dengan tali telah dilakukan kerana bimbang kanak-kanak bermain di kawasan itu,” katanya.

Sementara itu, penyandang kerusi Parlimen Indera Mahkota yang juga Menteri Luar Datuk Seri Saifuddin Abdullah ketika ditemui di lokasi kejadian berkata, laporan telah dibuat kepada pihak berwajib untuk tindakan susulan dengan laluan juga telah ditutup pihak bomba bagi mengelak sebarang insiden tidak diingini.–AlHijrah Online


PENGANGGUR BERDEPAN HUKUMAN MATI BUNUH TEMAN WANITA

TAIPING: Seorang penganggur berdepan hukuman mati selepas dihadapkan ke Mahkamah Majistret Taiping hari ini atas pertuduhan membunuh teman wanitanya bulan lalu.

Bagaimanapun tiada pengakuan direkodkan daripada Mohd Khairul Nizam Ibrahim, 34 tahun yang juga orang pengawasan polis (OPP) sebaik pertuduhan dibacakan di hadapan Majistret Nurfarah Syahidah Mohd Noh.

Mengikut pertuduhan, tertuduh didakwa menyebabkan kematian Norfahizatul Syahira Sopa, 32 tahun di sebuah bilik di Jalan Taman Mawar, Simpang pada pukul 2 petang, 4 Oktober lalu.

Pertuduhan dibuat mengikut Seksyen 302 Kanun Keseksaan yang memperuntukkan hukuman mati jika sabit kesalahan.

Mahkamah menetapkan 20 Januari ini untuk sebutan semula kes.

Polis sebelum ini menahan Mohd Khairul Nizam di Simpang, Taiping pada 29 Oktober lalu berikutan penemuan mayat wanita yang telah reput di tepi Sungai Jebong, Kuala Sepetang.

Mayat wanita itu ditemukan oleh seorang pemandu lori setelah menjumpai tulang disyaki kaki manusia dalam keadaan tidak sempurna dan reput.

Turut dijumpai dalam bungkusan kain yang ditanam ialah rangka tulang dipercayai badan manusia dari bahagian kepala hingga pinggang dalam keadaan reput sepenuhnya.

Mangsa dianggarkan mati dalam tempoh antara dua atau empat minggu.

Berdasarkan soal siasat, lelaki itu mengaku bergaduh dengan mangsa yang juga teman wanitanya di sebuah rumah sebelum memukul wanita itu sehingga mati. –AlHijrah Online


TEKSI MOTOSIKAL DEGO RIDE KEMBALI BEROPERASI HARI INI

KUALA LUMPUR:  Perkhidmatan teksi motosikal tempatan, Dego Ride kembali beroperasi hari ini setelah mendapat kelulusan khas daripada Kabinet.

Menteri Belia dan Sukan Syed Saddiq Syed Abdul Rahman berkata perkhidmatan itu dijangka mampu menawarkan 5,000 peluang pekerjaan kepada golongan belia yang memiliki motosikal, khususnya kalangan berpendapatan rendah (B40) dengan pendapatan bulanan sekitar RM1,500 hingga RM3,500.

“Walaupun ini bukan pekerjaan jangka masa panjang, segelintir mungkin, tetapi setidak-tidaknya ia dapat dijadikan sebagai batu loncatan (untuk mencari rezeki) jika hendak dibandingkan sebelum ini kerana kita nak pastikan nasib anak muda sentiasa terbela,” katanya selepas merasmikan pejabat urusan Dego Ride di sini, hari ini.

Dego Ride yang buat masa kini terhad perkhidmatannya di Lembah Klang, boleh diakses melalui aplikasi telefon pintar dan menawarkan perkhidmatan pengangkutan, penghantaran makanan dan dokumen.

Pekhidmatan teksi motosikal itu memulakan perkhidmatan pada November 2016 dengan kadar tambang serendah RM2.50 dan terhad kepada perjalanan sejauh tiga kilometer di sekitar Lembah Klang.

Bagaimanapun pada Januari 2017, perkhidmatan itu mendapat bantahan daripada kerajaan terdahulu dan diharamkan atas alasan keselamatan selain dilaporkan bersalahan dengan lesen kenderaan persendirian, serta melanggar Akta Pengangkutan Jalan Raya (APJ) 1987.

Sementara itu, Pengasas dan Ketua Pegawai Eksekutif Dego Ride Nabil Feisal Bamadhaj berkata sehingga kini terdapat hampir 4,000 orang yang telah berdaftar sebagai ‘rider’ dan sebagai permulaan hanya 700 permohonan yang diluluskan.

“Syarat-syarat untuk menjadi rider adalah berumur 18 tahun ke atas, mempunyai lesen penuh B2, perlindungan insurans dan sekiranya berminat boleh mengemukakan permohonan secara dalam talian,” katanya yang berhasrat untuk perluaskan perkhidmatan itu ke negeri lain dalam masa terdekat.

Menurut Nabil, semua jenis motosikal berkapasiti 150cc dibenarkan kecuali motosikal yang telah diubah suai bagi memastikan keselamatan penumpang. — BERNAMA


522 INDIVIDU INGKAR PKPP DITAHAN, MAJORITI TERLIBAT AKTIVITI KELAB MALAM

KUALA LUMPUR: Ingkar arahan Perintah Kawalan Pergerakan Pemulihan (PKPP), seramai 522 individu ditahan dengan 342 daripadanya dikompaun, manakala 180 direman semalam.

Menteri Kanan (Keselamatan), Datuk Seri Ismail Sabri Yaakob berkata, seramai 363 individu terlibat dalam aktiviti pub atau kelab malam, 81 orang tidak mengamalkan penjarakan fizikal, dan 36 individu tidak memakai pelitup muka.

Menurutnya, 17 individu keluar dari rumah tanpa alasan yang munasabah di kawasan Perintah Kawalan Pergerakan Diperketatkan (PKPD).

“12 individu pula gagal menyediakan peralatan atau rekod butiran diri, lima didapati menjalankan operasi premis tanpa kebenaran, tujuh tangkapan warga asing tanpa dokumen perjalanan diri dan seorang didapati keluar dari kawasan PKPD tanpa alasan kukuh,” katanya.

Sementara itu Ismail Sabri menambah, seramai 31,227 individu telah pulang ke tanah air melalui pintu masuk sempadan antarabangsa dan ditempatkan di 68 hotel serta lapan premis termasuk Institut Latihan Awam (ILA) serta Institusi Pengajian Swasta, sejak 24 Julai hingga semalam.

Daripada jumlah tersebut, 22,483 individu telah dibenarkan pulang, 8,673 individu sedang menjalani proses kuarantin wajib, dan 71 individu dihantar ke hospital untuk rawatan– AlHijrah Online


RAPATKAN SAF SOLAT: BERI KKM BEBERAPA MINGGU LAGI – KJ

KUALA LUMPUR: Kementerian Kesihatan Malaysia (KKM) memerlukan beberapa minggu lagi untuk melihat kesan varian Omicron sebelum mempersembahkan keputusan untuk merapatkan saf solat kepada Majlis Raja-Raja.

Menteri Kesihatan Khairy Jamaluddin Abu Bakar berkata, perkara itu telah menjadi perhatian KKM selepas pihaknya menerima permintaan dari pelbagai pihak supaya melonggarkan syarat SOP di masjid dan surau.

“Kita sangat prihatin tentang perkara (saf solat dirapatkan) ini, bukan kita tidak mahu membenarkan.

“Cuma bagi kami (KKM) tempoh masa beberapa minggu lagi untuk lihat kesan daripada gelombang varian Omicron dan kita boleh keluarkan nasihat untuk dipersembahkan kepada Raja-Raja Melayu,” katanya dalam sidang media, hari ni.

Sebelum ini Menteri di Jabatan Perdana Menteri (Hal Ehwal Agama), Senator Idris Ahmad berkata, cadangan supaya saf bagi solat jemaah kembali dirapatkan telah dikemukakan kepada pihak berwajib dan sedang dalam penelitian. — AlHijrah Online


JUMLAH SUBSIDI DIPUTUSKAN SETELAH KUOTA HAJI NEGARA DIMUKTAMAD – IDRIS

KLANG: Kemudahan jumlah subsidi bagi menunaikan ibadah haji tahun ini akan diputuskan setelah jumlah kuota haji negara diketahui dan dimuktamadkan, kata Menteri di Jabatan Perdana Menteri (Hal Ehwal Agama) Datuk Idris Ahmad.

“Apabila kita sudah dapat bilangan kuota haji sebenar, insya-Allah kita akan berbincang untuk muktamadkan jumlah subsidi yang diberikan,” katanya ringkas ketika diminta mengulas berhubung perkembangan subsidi haji selepas Majlis Penyerahan Sumbangan Infaq Kasih Ramadan Kawasan Kapar, di sini hari ini.

Jumaat lepas, Idris memaklumkan kerajaan memberi jaminan kemudahan subsidi bagi menunaikan ibadah haji diteruskan tahun ini, bagaimanapun kadar yang akan ditanggung masih belum diputuskan.

Sementara itu, mengulas mengenai titah Sultan Selangor Sultan Sharafuddin Idris Shah semalam bahawa Jabatan Kemajuan Islam Malaysia (Jakim) tidak boleh mengeluarkan sebarang kenyataan berhubung keputusan yang dibuat oleh Jawatankuasa Muzakarah Majlis Kebangsaan Bagi Hal Ehwal Agama Islam (MKI), Idris berkata titah itu sudah jelas.

Sultan Sharafuddin yang juga Pengerusi MKI bertitah bahawa sebarang kenyataan berhubung keputusan yang dibuat oleh jawatankuasa tersebut adalah di bawah bidang kuasa Pengerusi Jawatankuasa Muzakarah, MKI dan Majlis Raja-Raja. –AlHijrah Online


SERANGAN BOM DI ISTANBUL

PUTRAJAYA, 9 Jun – Kerajaan Malaysia mengutuk sekeras-kerasnya serangan pengganas di Istanbul pada 7 Jun 2016 yang telah meragut beberapa nyawa, termasuk pegawai polis, serta mencederakan orang awam.

Kerajaan Malaysia merakamkan ucapan simpati dan takziah kepada Kerajaan dan rakyat Republik Turki serta kepada keluarga dan mangsa yang terlibat di dalam serangan tersebut.Laporan awal mengesahkan tiada rakyat Malaysia yang dilaporkan terlibat dalam kejadian ini.

Kedutaan Besar Malaysia di Ankara akan terus berhubung dengan pihak berkuasa Turki dan rakyat Malaysia di sana termasuklah para pelajar yang menuntut di Istanbul. Kementerian Luar Negeri mengingatkan rakyat Malaysia yang bermastautin atau pun yang melawat Istanbul hendaklah sentiasa mengutamakan keselamatan dan memantau suasana sekeliling serta mematuhi nasihat yang dikeluarkan Kerajaan Republik Turki.

Kementerian Luar Negeri akan terus memantau situasi ini dari semasa ke semasa.

BERNAMA


ZIKIR PENAWAR MUJARAB KEPADA KESEDIHAN

Oleh: Datuk Haji Ahmad Marzuk Shaary

Bukan mudah untuk sesebuah keluarga menerima kenyataan bahawa mereka telah kehilangan insan tersayang yang bertarung keseorangan di hospital angkara COVID-19.

Paling sedih apabila kita membaca berita ibu-ibu mengandung yang terjangkit COVID-19 dan meninggalkan anak-anak yang masih kecil.

Apabila kita lihat ke sekeliling kita, begitu ramai yang sedang menghadapi tekanan hidup dalam pelbagai bentuk.

Zikir adalah salah satu penawar mujarab kepada kesedihan. Melalui zikir, Allah S.W.T mengkhabarkan bahawa Dia akan bersama hambaNya selama hamba tersebut mengingatiNya.

Salah satu zikir yang disarankan untuk dibaca dan diperbanyak bacaannya secara mutlak adalah ‘Hauqalah’. Hauqalah ialah ungkapan:

لاَ حَوْلاَ وَلاَ قُوَّةَ إلاَّ باِللهِ

“Tiada daya upaya dan kekuatan melainkan dengan (pertolongan) Allah”

Ungkapan ‘Hauqalah’ ini sering diucapkan oleh kita namun ada dikalangan kita tidak mengerti apakah maksud di sebalik ungkapan ini.

Hauqalah mengandungi maksud penyerahan diri dan kepasrahan kepada Allah S.W.T.

Ungkapan ini juga sebagaimana dikatakan oleh para ulama’ mengandungi makna ‘isti’aanah (memohon pertolongan) hanya kepada Allah’.

Ini kerana ia mengandungi ikrar bahawasanya seorang hamba sedikitpun tidak memiliki daya dan kemampuan untuk meraih apa yang diinginkan dan menghindar dari apa yang dibencinya kecuali dengan daya dan kekuatan (pertolongan) daripada Allah S.W.T semata-mata.

Antara kelebihan yang telah dikhabarkan oleh Baginda S.A.W ialah sebagai harta kita disyurga seperti yang terkandung dalam sebuah hadis:

ألاَ أَدُلُّكَ عَلَى كَلِمَةٍ هِيَ كَنْزٌ مِنْ كُنُوْزِ الْجَنَّةِ؟ لاَ حَوْلاَ وَلاَ قُوَّةَ إلاَّ باِللهِ

Maksudnya: “Tidakkah engkau ingin aku tunjukkan satu kalimat, yang merupakan harta daripada harta-harta syurga? (iaitulah) ‘Laa haula walaa quwwata illaa billaah’”. (HR al-Bukhari dan Muslim)

Dengan memperbanyak ungkapan ini juga menjadi salah satu jalan untuk kita menghapuskan dosa-dosa kita seperti mana sabda Rasulullah S.A.W:

مَا عَلَى الأَرْضِ رَجُلٌ يَقُــوْلُ لاَ إلَهَ إلاَّ اللهُ وَاللهُ أكْبَرُ وَسُبْحَانَ اللهِ وَالْحَـمْدُ لِلّـهِ وَلاَ حَوْلاَ وَلاَ قُوَّةَ إلاَّ باِللهِ،

إلاَّ كُفِّرَتْ عَنْهُ ذُنُوْبُهُ وَلَوْ كَانَتْ أَكْثَرَ مِنْ زَبْدِ الْبَحْرِ

Maksudnya: “Tidaklah ada seseorang di atas bumi yang mengucapkan: (yang ertinya: tiada tuhan yang berhak disembah dengan benar kecuali Allah, Allah Maha Besar, Mahasuci Allah, segala pujian bagi Allah dan tiada daya upaya dan kekuatan melainkan dengan pertolongan Allah), kecuali pasti Allah akan menghapus dosa-dosanya sekalipun dosa tersebut lebih banyak dari buih di lautan”. (HR Tirmizi)

Untuk setiap jiwa yang sedang diuji, marilah kita memperbanyak menyebut Hauqalah ini kerana ianya merupakan ungkapan yang sangat baik atau ‘kalimah thayyibah’ yang memang seharusnya dilazimkan oleh lidah kita sebagai umat Islam.

Hauqalah ini sangat sesuai dibaca ketika kita menghadapi kesempitan, kesusahan, kesakitan, saat berhadapan dengan sesuatu yang tidak kita ingini dan musibah-musibah yang lain.

Dengan kelaziman pada bacaan Hauqalah ini, kita berharap Allah S.W.T membuka jalan keluar atas segala kebuntuan masalah yang tengah kita hadapi.—AlHijrah Online

Penulis adalah Timbalan Menteri di Jabatan Perdana Menteri (Hal Ehwal Agama)

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


HUKUM GANTUNG PESALAH RASUAH

[WAWANCARA] Cendekiawan negara, Profesor Emeritus Tan Sri Dr Mohd Kamal Hassan yang juga Profesor Ulung mahu hukuman lebih berat dikenakan terhadap pesalah rasuah di negara ini.

Jelas beliau, negara China dan Indonesia pernah mempunyai rekod paling teruk melibatkan fenomena korupsi, namun segalanya berubah apabila mereka mengambil tindakan tegas.

“Pemerintah komunis di China berusaha menangani korupsi kerana ia menimbulkan satu masalah besar kepada negara republik itu. Maka mereka memutuskan untuk mengenakan tindakan hukuman gantung kepada perasuah.

“Saya merasakan belum ada lagi di negara Islam mengenakan hukuman gantung kepada mereka yang didapati bersalah kerana perbuatan korupsi atau rasuah. Cuba kita buat seperti yang dilaksanakan oleh China itu. Barangkali isu korupsi akan terkawal. Insya-ALLAH,” katanya.

Ikuti kupasan tokoh ilmuan dari Pasir Mas, Kelantan yang juga mantan Rektor Ketiga Universiti Islam Antarabangsa Malaysia (UIAM) menerusi Wawancara Eksklusif Bersama Sinar Ahad bersama kru Rasuah Busters, Hisyamuddin Ayub yang diadakan di Kumpulan Karangkraf, Shah Alam, Selangor baru-baru ini.

SINAR AHAD: Bagaimana tercetusnya idea menerbitkan buku bertajuk Corruption and Hypocrisy In Malay Muslim Politics-The Urgency of Moral-Ethical Transformation yang diterbitkan oleh Emir Research?

MOHD KAMAL: Tercetusnya idea ini ada kaitan dengan sebuah artikel ditulis dalam bahasa Melayu yang diminta oleh Sinar Harian untuk disiarkan di akhbar ini sebanyak lima siri. Saya tulis sendiri dalam bahasa Melayu. Sekitar dalam 30 halaman. Saya melihat keadaan korupsi atau rasuah yang berlaku begitu teruk, maka ia menuntut saya untuk menulis berhubung perkara buruk ini.

Saya sangat terpanggil untuk memberikan pandangan sebagai satu sumbangan bagi menyedarkan masyarakat tentang betapa seriusnya perbuatan keji ini dengan saya menggambarkan ia sebagai ‘pandemik rasuah dan kanser kemunafikan’. Itu adalah judul asal dalam artikel yang diterbitkan secara bersiri dalam Sinar Harian. Seterusnya saya mendapat permintaan daripada Pengerusi Emir Research, Datuk Rais Hussin supaya tulis pula dalam bahasa Inggeris. Malah dia juga meminta saya membuat buku tentang gejala rasuah di negara ini.

Jadi atas permintaan Datuk Rais itu, maka saya mula menulis dalam bahasa Inggeris. Alhamdulillah dengan ilham dan pertolongan yang diberikan oleh ALLAH SWT, sokongan dan kesabaran daripada Datuk Rais, saya terus menulis. Akhirnya pada akhir Ramadan yang lalu, tulisan saya untuk buku ini selesai.

–Kenapa Prof melabelkan rasuah sebagai kanser atau barah? Adakah rasuah sudah sampai satu tahap yang sangat membimbangkan dan tiada lagi penawarnya?

Pertamanya kalau kanser pada tahap satu, dua atau tiga, ia tidak nampak. Tidak nampak simptom di luarnya. Kita mungkin menghidap kanser tetapi di luar nampak okey sahaja. Tetapi kita sebenarnya mungkin sudah memasuki tahap empat. Namun ada juga kanser yang nampak kesannya seperti kanser payu dara. Jika ia kanser secara umum, penyakit ini bertindak menyerang manusia dari dalam secara senyap-senyap. Tidak terkesan oleh mata manusia itu sendiri, maka sebab itu saya menyatakan rasuah ini sebagai kanser.

Pandemik rasuah dan pandemik hipokrasi politik iaitu bercakap begini, tetapi buat lain. Janji begini tetapi buat lain. Bercakap bohong sudah menjadi kebiasaan. Maka sebab itu saya menyatakan ia sudah menjadi pandemik atau budaya dalam masyarakat Melayu Islam.

–Adakah buku ini sebenarnya satu luahan hati atau rasa kecewa Prof terhadap situasi barah rasuah yang menular dalam negara kita ini?

Jika dilihat daripada satu sudut, ia memang satu kekecewaan dalam diri saya. Buku ini merakam kekecewaan saya, tetapi itu bukan tujuan saya. Namun saya menulis buku ini bagi mencari jalan keluar untuk isu rasuah.

Bukan saya seorang sahaja nampak kanser ini, cendekiawan Melayu Islam dan bukan Islam juga melihat isu rasuah ini sudah mencapai tahap yang sangat membimbangkan dan merebak dalam masyarakat. Maka masing-masing cuba mencari jalan keluar untuk isu ini.

Sebagai seorang ahli akademik, saya melihat ia dari perspektif akademik dan agama. Maka saya beri jalan keluar berhubung isu rasuah ini yang ada kaitan dengan agama Islam. Ia berkaitan dengan pemimpin umat Islam. Sudah tentu Islam ada jalan keluar dan jawapan untuk perkara ini. Ada jalan untuk menghentikan kanser ini kalau kena dengan terapi yang tepat. Insya-ALLAH, ia akan dapat diatasi.

–Bagaimana peranan akhlak membentuk jati diri pemimpin? Adakah keruntuhan akhlak menjadikan situasi buruk kepada negara?

Keruntuhan akhlak melibatkan golongan pemimpin di negara ini memang satu perkara yang sangat-sangat serius. Selama 70 tahun, saya telah melihat situasi dan perkembangan arena politik negara.

Saya lahir dalam sebuah keluarga politik di Kelantan. Ayah dan ibu saya sangat kuat dalam perjuangan UMNO menentang pihak penjajah pada masa lalu. Bapa dan ibu saudara saya pula pemimpin parti Pas di Pasir Mas, Kelantan. Tetapi nenek saya berada di tengah-tengah.

Saya sebagai cucu melihat situasi dan keadaan ini dengan mengatakan ‘adakah ini politik?’ Jadi saya kata, kalau macam ini politik, saya tidak mahulah terlibat kerana ia memecah belah ahli keluarga.

Jika dahulu, politik Melayu hanya terbahagi kepada dua parti sahaja. Itu pun sudah teruk jadinya. Dahulu Melayu hanya terbelah kepada dua iaitu UMNO dan Pas. Sekarang? Telah terpecah kepada banyak parti-parti politik. Apabila saya melihat fenomena ini selama 64 tahun atau sehingga 70 tahun, situasi yang berlaku pada masa ini adalah sangat teruk.

–Perpecahan Melayu dalam politik melibatkan pemimpin Melayu Islam dan ditambah dengan isu rasuah, bukankah ia boleh memusnahkan negara?

Ya, benar. Ia boleh merosakkan negara. Sebabnya, jika jentera pentadbiran dimakan oleh anai-anai (rasuah), ia boleh menjadi tidak berfungsi. Jentera politik juga akan menjadi sebegitu.

Rasuah dari bawah sehingga ke atas, maka jentera tidak boleh diharapkan lagi. Maka musnahlah negara. Hilanglah rasa hormat negara luar kepada Malaysia.

Turut mendorong saya untuk menulis dan berkata tentang rasuah apabila negara luar menganggap Malaysia sebagai antara negara yang paling teruk melibatkan isu korupsi. Saya berasa amat malu dengan sikap dan persepsi dunia luar terhadap Malaysia.

–Bagaimana pandangan Prof terhadap punca keretakan dalam kalangan pemimpin Melayu Islam di negara ini?

Ini berpunca daripada keruntuhan akhlak, selain berkembangnya ekosistem terhadap kebendaan atau materialisme iaitu mengejar kebendaan. Pasca 13 Mei 1969, negara telah melakukan pembangunan ekonomi secara besar-besaran.

Orang Melayu terutama daripada golongan pemimpin melihat ini sebagai kesempatan untuk mendapat harta dan takhta, sehingga mereka lupa bahawa rasuah itu satu dosa besar. Malah pendidikan Islam mereka itu mungkin tidak sampai ke situ barangkali.

Mungkin pada mereka, Islam hanya keimanan yang melibatkan solat, pergi haji beberapa kali, maka sudah mencukupi. Pandangan berkenaan politik, ia adalah politik semata-mata, manakala bab agama adalah agama. Ia tidak boleh bercampur.

Sikap seperti itu dalam diri pemimpin kebangsaan Melayu berpegang kepada dualisme dalam beragama. Bagi mereka, agama adalah ibadat khusus manakala politik dalam dunianya sendiri. Ini adalah pengaruh daripada kebendaan.

Seterusnya, kepercayaan kepada kuasa bagi membolehkan kumpulan pemimpin daripada pelbagai bangsa untuk membuat segala apa yang diinginkan kepada bangsa mereka. Maka masing-masing berusaha merebut kuasa.

Jika sebelum ini dalam budaya Melayu, kuasa di tangan raja atau sultan. Rakyat ikut sahaja apa yang dikehendaki oleh raja dan sultan. Kerana semua kuasa di tangan sultan. Namun bila datang sistem liberal demokrasi apabila kuasa berpindah kepada rakyat, menerusi Parlimen yang bukan istana tetapi menjadi tempat kuasa.

Buat pertama kali dalam budaya Melayu, kuasa politik menjadi satu yang berjaya dirampas oleh manusia biasa. Bukan lagi manusia yang asal dari kayangan atau daripada golongan raja-raja sahaja yang menguasai kekuasaan.

–Berdasarkan pengalaman lebih 40 tahun Prof dalam bidang akademik, bagaimana cara untuk memberi kesedaran kepada orang ramai terutama anak muda untuk melahirkan rasa benci terhadap rasuah?

Apa yang menyedihkan, penuntut di universiti juga sudah terjebak dengan rasuah.Ada kajian menunjukkan bahawa sebahagian daripada mahasiswa bersedia untuk melakukan perbuatan rasuah. Ia seolah-olah perkara itu tidak menjadi kesalahan. Untuk itu, cara mengatasi isu rasuah ini adalah dari peringkat awal lagi iaitu daripada ibu bapa itu sendiri.

Jangan harapkan universiti akan melakukan kemurnian akhlak kepada mahasiswa sekiranya isu rasuah tidak dididik sejak awal usia. Keluarga adalah ‘sekolah’ yang sangat penting bagi menanam akhlak. Jika ibu bapa cakap kepada anak sejak dari kecil lagi jangan ambil duit orang dan jika mahukan pertolongan orang jangan bagi duit. Tanamkan pada diri anak-anak bahawa rasuah itu satu dosa besar.

Orang yang memberi dan menerima rasuah, kedua-duanya akan berada di dalam neraka. Cuba tanamkan kesedaran ini berkali-kali dalam keluarga dan usaha murni ini pula diteruskan di peringkat sekolah, insya-ALLAH jika sudah berada di universiti mereka akan ada kesedaran.

Namun saya terus berharap agar pihak universiti juga meneruskan usaha yang telah dilakukan oleh ibu bapa dan guru-guru di sekolah. Ini kerana universiti adalah tempat mengeluarkan golongan pemimpin negara. Seorang pemimpin seharusnya mempunyai amanah.

Apa yang berlaku sekarang adalah cerminan daripada kegagalan pendidikan moral yang berlaku di peringkat keluarga, sekolah dan kebudayaan Melayu. Kenapa saya tekankan kebudayaan Melayu? Ia kerana kaum Melayu banyak terlibat dalam soal rasuah politik.

–Apa yang perlu dilakukan untuk menamatkan kanser rasuah, wabak hipokrasi dan perpecahan dalam kalangan masyarakat?

Kita perlu ada akhlak yang menentang amalan rasuah dan kesatuan ummah. Ada beberapa langkah transformatif yang perlu dibuat dan ia telah saya nyatakan di dalam buku yang akan diterbitkan oleh Emir Reseach dalam masa terdekat ini.

Namun apa yang perlu diperbaharui semula ialah perasaan bahawa politik itu bukan satu perkara yang bebas daripada nilai-nilai agama. Politik adalah satu bidang ibadah dalam Islam. Ini satu gambaran yang begitu kontras dengan apa yang berlaku pada masa ini. Pada masa ini, politik dianggap bebas daripada agama. Maka kita perlu tanamkan semula dalam diri bahawa politik satu yang penting diseiringkan dengan agama. Politik ialah pengurusan dan pentadbiran urusan keduniaan yang perlu dilaksanakan dengan betul.

Perkara ini perlu diberi keutamaan.Keduanya, konsep ummah pada masa ini adalah sangat luntur dalam masyarakat kerana ada melibatkan bangsa atau dalam bahasa Inggeris disebut sebagai nation state. Ia mematikan sistem ummah yang telah dibentuk dalam Islam itu sendiri. Islam pada zaman dahulu berkembang kerana tidak ada nation state. Ia berkembang di seluruh dunia dengan begitu pantas, hanya dengan mengekalkan konsep ummah yang satu.

Namun pihak Eropah telah menimbulkan fahaman nasionalisme atau nation state dan kita pula telah menerima perkara tersebut. Semua ini perlu dirombak semula dan masukkan semula fahaman ummah. Konsep ummah itu sendiri mengatasi bangsa.

Seterusnya ialah sistem melahirkan pemimpin. Saya sebutkan ia sebagai paradigma kepimpinan teosentrik iaitu melahirkan generasi pemimpin baharu yang berpegang kepada konsep ummah, mengatasi bangsa dan menjadikan negara sebagai sebuah keluarga. Insya-ALLAH, dengan beberapa langkah ini ia diharap mampu menghentikan rasuah.

Apa yang saya katakan ini adalah melibatkan perspektif langkah jangka panjang dan bukannya perspektif jangka pendek. Jika jangka pendek, ia mungkin agak sukar untuk kita membongkar akar-akar yang telah rosak itu. Ia mungkin akan memakan masa.

–Adakah hukuman yang tidak setimpal kepada pesalah rasuah menjadikan isu rasuah terus berleluasa dan tidak menggerunkan orang ramai?

Mungkin ada betulnya. Cuba kita lihat China dan Indonesia pada suatu masa dahulu, kedua-dua negara ini mempunyai rekod paling teruk melibatkan fenomena korupsi. Namun undang-undang di Indonesia telah diubah dan dibentuk badan pencegah rasuah yang baharu bagi mengambil tindakan. Hukuman yang dikenakan kepada pesalah rasuah juga menjadi lebih berat. Semua ini dilihat berjaya menyekat perkembangan korupsi.

Begitu juga situasi yang berlaku di China. Pemerintah komunis di China berusaha menangani korupsi kerana ia menimbulkan satu masalah besar kepada negara republik itu. Maka pemerintah komunis di China memutuskan untuk mengenakan tindakan hukuman gantung kepada mereka yang didapati bersalah melakukan perbuatan rasuah.

Saya merasakan belum ada lagi di negara Islam mengenakan hukuman gantung kepada mereka yang didapati bersalah kerana perbuatan korupsi atau rasuah. Cuba kita buat seperti yang dilaksanakan oleh China itu. Barangkali isu korupsi akan terkawal. Insya-ALLAH.

Maka undang-undang perlu diperbaharui dengan memasukkan meningkatkan jumlah penalti yang berlipat kali ganda kepada mereka yang bersalah dalam isu korupsi dan rasuah.

–Untuk akhirnya, apakah yang Prof harapkan daripada hasil penulisan dan penerbitan buku ini?

Saya berharap satu yang positif dapat dicapai dengan terhasilnya buku ini. Dibantu dengan gerakan massa daripada Rasuah Busters sepertimana yang telah digerakkan oleh Datuk Hussamuddin Yaacub, diharap ia dapat membantu mengekang amalan rasuah di negara ini.

Apa yang dapat dilihat, sokongan kepada Rasuah Busters juga semakin meningkat termasuk daripada komuniti bukan Islam. Mereka lagi hebat dalam memberi sokongan kepada pasukan Rasuah Busters. Jadi apalah sangat dengan tulisan saya yang merupakan seorang ahli akademik tua dan tidak faham pula tentang politik, tetapi cuba untuk bercakap tentang politik. Tetapi apa yang sangat saya harapkan, golongan yang sedar dalam parti politik dapat mengambil tindakan sewajarnya.Penganjuran forum bertajuk Corruption and Hypocrisy in Malay-Muslim Politics: The Urgency of Moral-Ethical Transformation oleh Sinar Harian pada 16 Disember ini diharap dapat membawa generasi ahli politik yang baharu dan muda mengambil alih daripada generasi terdahulu. Bagi saya, ahli politik generasi lama telah musnah dalam aspek moral dan etika. Saya sangat berharap generasi muda mengambil alih. Saya optimis dengan generasi muda untuk menerajui era baharu demi sebuah perubahan besar dalam politik negara.—AlHijrah Online


COVID-19: MAJIKAN DIINGAT PATUHI AKTA KESELAMATAN

KUALA LUMPUR: Semua majikan dan pekerja diingatkan supaya mematuhi Akta Keselamatan dan Kesihatan Pekerjaan (AKKP) 1994 serta mengambil langkah-langkah kawalan bagi mencegah penularan jangkitan COVID-19.

Menurut Kementerian Sumber Manusia dalam kenyataan di sini hari ini, majikan perlu menjalankan penilaian risiko dan menambah baik prosedur kerja bagi memastikan pendedahan risiko kepada virus itu dapat dikurangkan.

Kenyataan itu turut menggariskan majikan perlu mengenal pasti pekerja yang telah melawat negara yang terkesan dengan virus COVID-19 dengan membuat pemantauan kesihatan terhadap pekerja yang terbabit terutama jika mereka mempunyai gejala seperti demam, batuk dan kesukaran bernafas untuk mendapatkan rawatan segera.

“Pihak majikan hendaklah mematuhi arahan kuarantin yang dikeluarkan ke atas pekerjanya oleh pengamal perubatan berdaftar atau pihak berkuasa berkenaan,” menurut kenyataan itu.

Sementara itu, majikan dan pekerja yang ingin melawat negara yang terkesan dengan virus berkenaan atas urusan rasmi atau peribadi dinasihat agar menangguhkan perjalanan mereka kecuali atas urusan penting yang tidak dapat dielakkan.

Semua majikan juga perlu menyediakan alat pelindung diri yang bersesuaian kepada pekerja berdasarkan penilaian risiko yang telah dijalankan.

Kementerian Kesihatan hari ini menyatakan sehingga 12 tengah hari Rabu (4 Mac), terdapat 14 kes baharu COVID-19 dilaporkan, menjadikan jumlah kes positif di Malaysia meningkat kepada 50 kes.

Menurut Kementerian Sumber Manusia, berdasarkan Seksyen 15 (1) AKKP 1994, adalah menjadi kewajipan setiap majikan untuk memastikan keselamatan, kesihatan dan kebajikan semasa bekerja semua pekerjanya.

“…jika didapati melanggar peruntukan di bawah Seksyen ini boleh didenda tidak melebihi RM50,000 atau dipenjarakan selama tempoh tidak melebihi dua tahun atau kedua-duanya,” jelas kenyataan itu.


TH SARAN ORANG RAMAI BERHATI-HATI DENGAN “SCAMMER” DI TELEGRAM

KUALA LUMPUR: Lembaga Tabung Haji (TH) menyarankan orang ramai supaya berhati-hati agar  tidak menjadi mangsa scammer di aplikasi Telegram.

TH dalam satu kenyataan memaklumkan terdapat pihak yang menyamar dan menggunakan logo TH serta menawarkan skim pelaburan yang menjanjikan keuntungan lumayan di platform itu.

Scammer tersebut turut menubuhkan Group Chat (Tabung Haji & Pelaburan) di Telegram untuk melakukan kegiatan pelaburan dengan menjanjikan keuntungan yang tidak munasabah.

TH menasihati pendeposit mereka untuk tidak tertipu dan menjadi mangsa scammer dengan penawaran yang tidak munasabah terutamanya daripada pihak ketiga.

Sebarang pertanyaan boleh hubungi Tabung Haji Contact Centre (THCC) di talian 03-62071919.–AlHijrah Online


TAK MAHU BOMBA ALIHKAN POKOK HEMPAP KERETA

SHAH ALAM: Mangsa kejadian pokok tumbang tidak mahu dibantu Jabatan Bomba dan Penyelamat (JBPM) untuk mengalihkan dahan yang menghempap keretanya, di Jalan Anggerik Mokara, Kota Kemuning, malam tadi.

Pengarah Jabatan Bomba dan Penyelamat Malaysia (JBPM) Selangor Morni Mamat berkata, kejadian pokok tumbang itu berlaku kira-kira jam 8.15 malam.

“Pihak bomba cuba untuk membantu mangsa mengalihkan dahan pokok yang menghempap kenderaan miliknya.

“Kerja menyelamat dihalang oleh pemilik kenderaan dengan alasan menunggu pihak Majlis Bandaraya Shah Alam (MBSA) hadir ke lokasi bertujuan membuat tuntutan kepada pihak MBSA,” katanya dalam satu kenyataan pada malam tadi.

Ujarnya pihak bomba hanya mengalihkan dahan di sekitar kawasan tersebut sahaja dan tiada mangsa terlibat dilaporkan dalam insiden pokok tumbang tersebut.

“Kes diserahkan kepada Skuad Pantas MBSA untuk tindakan selanjutnya,” katanya.–AlHijrah Online


LELAKI BUKA PINTU PESAWAT KERANA MAHU CEPAT TURUN – POLIS

DAEGU: Seorang penumpang yang membuka pintu pesawat Asiana Airlines sejurus sebelum mendarat di lapangan terbang awal minggu ini memberitahu polis dia berbuat demikian kerana berasa lemas dan mahu segera turun daripada pesawat itu, menurut pegawai polis pada Sabtu, lapor Yonhap.

Polis menahan lelaki berusia 30-an itu pada Jumaat kerana disyaki menarik tuil pintu pesawat kira-kira 213 meter di daratan sejurus sebelum mendarat di Lapangan Terbang Antarabangsa Daegu.

Dalam soal siasat, lelaki itu berkata dia tertekan selepas hilang pekerjaan baru-baru ini, menurut  polis.

Polis bercadang mendapatkan waran tangkap untuk lelaki itu kerana didakwa melanggar undang-undang keselamatan penerbangan selepas soal siasat lanjutan.

Tiada seorang pun daripada 194 orang di dalam pesawat itu terjatuh atau cedera dalam kejadian Jumaat, namun sebahagian daripada 12 penumpang yang menunjukkan gejala kesukaran bernafas dibawa ke hospital.

Pesawat itu dalam perjalanan menuju ke Daegu dari pulau percutian di selatan Jeju.–AlHijrah Online


GARA-GARA CEMBURU SEORANG REMAJA DIPUKUL BERAMAI-RAMAI

IPOH: Gara-gara cemburu, seorang remaja lelaki berusia 14 tahun dibelasah sekumpulan remaja lain di sebuah gerai kosong di Kampung Gajah, Perak.

Kejadian pukul yang tular di media sosial itu memaparkan beberapa orang lelaki telah memukul dan menendang mangsa sambil dipercayai dirakam salah seorang suspek.

Ketua Jabatan Siasatan Jenayah Negeri Perak, SAC Anuar Othman berkata, susulan itu polis menahan 10 remaja berusia 13 hingga 18 tahun semalam, termasuk seorang pelajar perempuan bagi membantu siasatan.

Menurut SAC Anuar, siasatan mendapati kejadian disebabkan mangsa menunggang motosikal sambil dibonceng remaja perempuan dikatakan teman wanita salah seorang suspek.

Ujar beliau, mangsa bagaimanapun tidak mendapatkan rawatan di mana-mana pusat perubatan selepas kejadian.

Katanya, tujuh pakaian yang dipakai suspek berdasarkan rakaman video terbabit serta telefon bimbit yang digunakan untuk merakam kejadian telah dirampas.

Kesemua suspek ditahan untuk siasatan mengikut Seksyen 147 Kanun Keseksaan. – AlHijrah Online


WAKAF AIR DILANCARKAN, SINERGI KASA DAN YWM

PUTRAJAYA: Tabung Wakaf Tunai Khas Perkhidmatan Air Malaysia (Wakaf Air) dilancarkan oleh Kementerian Alam Sekitar dan Air (KASA) dengan kerjasama Yayasan Waqaf Malaysia (YWM), hari ini.

Menteri Alam Sekitar dan Air, Datuk Seri Tuan Ibrahim Tuan Man memaklumkan bahawa projek tersebut adalah bagi menyediakan sumber pembiayaan alternatif perkhidmatan air secara mudah di seluruh Malaysia melalui instrumen wakaf.

Katanya, Wakaf Air juga merupakan salah satu strategi pembiayaan inovatif untuk menyediakan perkhidmatan air berskala kecil khususnya di luar bandar dan kawasan pedalaman yang tidak dapat dicapai oleh operator air.

“Wakaf Air sudah menerima lebih RM 7 juta sumbangan daripada orang awam dan beberapa pihak termasuk Suruhanjaya Perkhidmatan Air Negara (SPAN).

“Setakat ini sebanyak 30 permohonan diterima di Semenanjung, Sabah dan Sarawak yang bakal dilaksanakan awal Januari tahun depan,” katanya dalam sidang media Majlis Pelancaran Wakaf Air.

Turut hadir, Pengerusi YWM merangkap Menteri di Jabatan Perdana Menteri (Hal Ehwal Agama) Datuk Dr Zulkifli Mohamad Al-Bakri, Timbalan Menteri KASA, Datuk Dr Ahmad Masrizal Muhammad, serta Ketua Pengarah Jabatan Wakaf, Zakat dan Haji, Ruslan Said.

Pada majlis itu, Memorandum Persefahaman (MoU) antara KASA dan YWM turut dimeterai. KASA diwakili Ketua Setiausahanya, Datuk Seri Dr Zaini Ujang manakala YWM diwakili Ketua Pegawai Eksekutifnya, Prof. Madya Dr Amir Shaharuddin.

Projek Wakaf Air ini bertujuan untuk membiayai projek perkhidmatan air bernilai di bawah RM50,000 yang merangkumi penggalian perigi, sambungan penyelenggaraan dan pembelian alat ganti.

Tuan Ibrahim berkata, pemilihan projek dan pemantauan pelaksanaan dilaksanakan oleh Jawatankuasa Induk yang diadakan secara kolaborasi membabitkan Jawatankuasa Teknikal KASA, YWM, Kementerian Pembangunan Luar Bandar (KPLB) dan agensi berkaitan.

Menurutnya, sumbangan yang diterima daripada pelbagai pihak sama ada orang ramai, sektor swasta dan organisasi akan disalurkan kepada Wakaf Tunai Khas Perkhidmatan Air.

Katanya, bagi memudahkan urusan wakaf, orang ramai boleh menyumbang secara dalam talian dengan hanya RM10.

Beliau turut menegaskan penubuhan Wakaf Air ini bukan bermaksud kerajaan dan operator air melepaskan tanggungjawab kepada orang awam untuk membina serta menyelenggara infrastruktur air di negara ini.

“Wakaf Air adalah instrumen pembiayaan alternatif dan pelengkap kepada usaha kerajaan dalam menyediakan perkhidmatan air yang lebih baik kepada rakyat,” katanya.

–AlHijrah Online


Bekalan barang basah terkawal menjelang musim perayaan

KUALA LUMPUR – Tinjauan di Pasar Basah Chow Kit mendapati bekalan dan harga ikan serta ayam masih terkawal walaupun mendapati rungutan bahawa sudah ada tanda kekurangan bekalan ayam.

Ketua Pegawai Penguatkuasa Wilayah Persekutuan Kuala Lumpur, Kementerian Perdagangan Dalam Negeri Dan Hal Ehwal Pengguna (KPDNHEP), Low Swee Hon menegaskan, pihaknya meneruskan pemeriksaan bagi mengenal pasti kenaikan harga bahan basah berkenaan.

Jika terdapat peruncit yang didapati mengambil keuntungan berlebihan akan diberi tindakan tegas.

“Dalam aspek ni kementerian akan terus buat pemeriksaan kepada pemborong dan peladang untuk kenal pasti kenaikan harga.

“Jika ada unsur pengambilan keuntungan berlebihan, kementerian atau pegawai penguatkuasa akan keluarkan notis Seksyen 21 di bawah  Akta Kawalan Harga Dan Antipencatutan 2011 untuk dapat penjelasan kenapa berlaku kenaikan harga supaya dibuat siasatan lanjut di bawah kesalahan mencatut,” kata Low.

Mengulas kenyataan seorang pemilik pasar raya besar yang menggesa larangan pengeksportan ayam, KPDNHEP akan bekerjasama dengan Kementerian Pertanian Dan Industri Asas Tani berhubung penstabilan bekalan ayam dalam negara.

Tambahnya, pihaknya akan bekerjasama dengan Suruhanjaya Persaingan Malaysia (MYCC) untuk mengenal pasti jika ada pakatan harga di antara peruncit-peruncit tempatan.

Beliau ditemui media selepas membuat tinjauan harga barang basah di Pasar Basah Chow Kit siang tadi.

Tinjauan ke atas lebih kurang 20 buah gerai barangan basah mendapati bekalan semasa bagi ikan dan ayam adalah terkawal dan mencukupi.

Harga ikan kembung bagi sejuk beku contohnya dijual pada harga 11 ke 12 ringgit sekilogram manakala ayam standard dijual pada harga RM8.50 sekilogram.


HARGA MINYAK MASAK DIJANGKA TURUN DUA MINGGU LAGI

KOTA BHARU– Harga minyak masak tidak bersubsidi dijangka turun dalam tempoh dua minggu lagi, kata Pengerusi Pasukan Jihad Tangani Inflasi Tan Sri Annuar Musa.

Annuar yang juga Menteri Komunikasi dan Multimedia berkata pihaknya telah memanggil semua pengilang yang terlibat termasuk Lembaga Minyak Sawit Malaysia (MPOB) dan Majlis Minyak Masak Sawit Malaysia (MPOC) pada Selasa lepas sebagai badan yang mengawal kuota dan lesen pengilang.

“Selepas dua minggu dari tarikh saya bertemu mereka, saya mahu tengok harga minyak turun.

“Saya tidaklah memaksa, cuma pada masa ini saya mahu industri ada rasa tanggungjawab dan jangan biarkan kerajaan terkial-kial dengan masalah sebab akhirnya syarikat juga yang menentukannya,” katanya kepada pemberita selepas mengadakan tinjauan harga barangan di Pasar Ketereh, di sini hari ini.

Mengulas lanjut Annuar berkata pihak industri telah bersetuju untuk menurunkan harga minyak masak dan pengilang yang terbabit membayangkan penurunan harga itu akan dipendekkan secara berperingkat iaitu lima hingga 10 peratus. – AlHijrah Online


COVID-19: TIGA NEGERI TERMASUK DUA ZON MERAH, CATAT TIADA KES AKTIF – CPRC KKM

KUALA LUMPUR: Tiga negeri termasuk dua daerah Zon Merah COVID-19 iaitu Kota Bharu, Kelantan dan Hilir Perak, Perak menunjukkan perkembangan memberangsangkan apabila mencatatkan sifar atau tiada kes aktif, setakat 12 tengah hari semalam.

Berdasarkan infografik Pusat Kesiapsiagaan dan Tindak Cepat Krisis Kebangsaan (CPRC) Kementerian Kesihatan Malaysia (KKM) yang dikongsi melalui media sosial rasmi KKM hari ini, tiga negeri itu ialah Perlis, Kedah dan Kelantan.

Sementara itu, 15 daerah Zon Merah pula mencatat bacaan jumlah kes aktif antara 1 hingga 40 membabitkan lima di Selangor; tiga di Johor dan Sabah, dua di Pahang serta satu di Kuala Lumpur, Putrajaya, Negeri Sembilan, Melaka dan Perak.

Di Selangor, membabitkan daerah Gombak (14), Klang (15), Sepang (tiga), Petaling (37) dan Hulu Selangor (satu); Batu Pahat (12), Kulai (22), dan Muar (25) di Johor; Cheras, Kuala Lumpur (27); Putrajaya (27); Rembau, Negeri Sembilan (satu); Jasin, Melaka (15); Jeratut, Pahang (18) dan Kinta, Perak (satu).

Daerah Zon Merah dengan kes aktif lebih 40 pula ialah Hulu Langat, Selangor (66); di Kuala Lumpur ialah Kepong (94), Lembah Pantai (293) dan Titiwangsa (62); Melaka Tengah, Melaka (48); Seremban, Negeri Sembilan (57); Kuching (165) dan Kota Samarahan (64), Sarawak.

Jumlah keseluruhan Zon Merah kekal 30 daerah seluruh negara.

Zon Merah mewakili jumlah positif COVID-19 melebihi 41 kes, Zon Kuning (1- 40 kes) dan Zon Hijau tiada kes.

Negeri Selangor masih mencatat bilangan kes positif COVID-19 paling tinggi iaitu 1,404 kes. — BERNAMA


COVID-19: 1,016 KES BAHARU DI SINGAPURA MENJADIKAN JUMLAHNYA 10,168 KES

SINGAPURA: Kementerian Kesihatan (MOH) Singapura awal hari ini mengesahkan tambahan 1,016 kes jangkitan COVID-19 menjadikan jumlahnya 10,168 kes.

Menurut kementerian itu, majoriti besar adalah mereka dalam kalangan pemegang permit kerja yang mendiami asrama pekerja asing manakala 15 kes membabitkan rakyat Singapura atau penduduk tetap.

“Kami masih meneliti butiran kes berkenaan dan butiran lanjut akan dikongsi menerusi kenyataan akhbar MOH yang akan dikeluarkan pada malam ini,” menurut kenyataannya di sini.

Sehingga tengah hari 21 April, Singapura mengklasifikasi 7,127 kes dari penghuni asrama, 370 melibatkan pemegang permit kerja yang tidak mendiami asrama, 1,059 kes komuniti dan 569 lagi kes import.

Setakad ini, 839 telah pulih sepenuhnya daripada jangkitan itu dan dibenar pulang dari hospital atau fasiliti pengasingan komuniti, 27 dalam keadaan kritikal di unit rawatan rapi manakala 11 meninggal dunia. — BERNAMA


SELANGOR TIDAK MINAT TEROKA REE – AMIRUDIN

SHAH ALAM: Selangor tidak berminat untuk meneroka unsur nadir bumi (REE) sebagai sumber pendapatan baharu meskipun kerajaan negeri dimaklumkan bahan mineral itu terdapat di negeri itu, kata Menteri Besar Datuk Seri Amirudin Shari.

Beliau berkata walaupun Kerajaan Persekutuan kini membenarkan kerajaan negeri membuat penerokaan awal REE, kerajaan Selangor konsisten dengan keputusan sama yang dibuat sejak 2017 dan masih belum berminat untuk tujuan sedemikian.

“Kita belum ada minat dan niat untuk teroka REE tetapi SOP (prosedur operasi standard) tetap kena buat kalau nak teroka, kalau ada cubaan (untuk meneroka REE) kita akan ambil tindakan sewajarnya,”katanya pada sidang media di sini hari ini.

Menteri Sumber Asli, Alam Sekitar dan Perubahan Iklim Nik Nazmi Nik Ahmad hari ini dilaporkan berkata kebenaran untuk kerajaan negeri membuat penerokaan awal REE, berdasarkan SOP sedia ada untuk perlombongan nadir bumi dan mineral diputuskan dalam mesyuarat pertama Jawatankuasa Penyelarasan Pembangunan Industri Mineral (JKPPIM) yang berlangsung semalam.

Sementara itu, Amirudin berkata Persidangan Dewan Undangan Negeri Selangor dan pembentangan Belanjawan 2024 negeri itu dijangka diadakan pada pertengahan November ini, namun bergantung kepada perkenan Sultan Selangor Sultan Sharafuddin Idris Shah. — AlHijrah Online


HANNAH YEOH SALUR RM29,000 BANTU MASJID AL-IMAM AL-GHAZALI BELI VAN JENAZAH

KUALA LUMPUR: Menteri Belia dan Sukan yang juga Ahli Parlimen Segambut, Hannah Yeoh menyalurkan RM29,000 bagi membantu pengurusan Masjid Al-Imam Al-Ghazali membeli sebuah van jenazah untuk kegunaan masjid itu.

Beliau berkata peruntukan tersebut merupakan penambahan kepada dana yang telah dikumpulkan pihak masjid itu.

“Saya telah dimaklumkan oleh pihak masjid mengenai keperluan mendapatkan sebuah van jenazah dan difahamkan mereka telah mengumpulkan dana tetapi masih tidak mencukupi. Saya sudah lihat kertas permohonan mereka dan saya telah menyalurkan RM29,000 untuk mencukupkan peruntukan itu.

“Saya percaya van jenazah ini akan memanfaatkan penduduk Segambut yang memerlukan kerana penyewaan sebuah van biasa agak mahal,” katanya kepada pemberita selepas menyaksikan van jenazah yang sedia digunakan di masjid tersebut di sini hari ini.

Dalam pada itu, Yeoh berharap wakil rakyat lain di bawah Kerajaan Perpaduan turut menjaga kebajikan rakyat di kawasan masing-masing tanpa mengira kaum dan agama.

“Apabila permohonan (dana) masuk, saya tak lihat agama ini kena bagi berapa dan sebagainya, kalau ada apa sahaja keperluan kita akan salurkan mengikut kemampuan. Saya turut berterima kasih kepada penderma dana yang telah membantu membolehkan pembelian van ini,” katanya.–AlHijrah Online


PARLIMEN IRAQ LULUS RESOLUSI TAMATKAN KEHADIRAN TENTERA ASING

BAGHDAD: Parlimen Iraq pada Ahad meluluskan resolusi supaya kerajaan menamatkan kehadiran tentera asing di negara itu dan memastikan pihak terbabit tidak menggunakan wilayah darat, udara dan air untuk apa-apa sebab.

“Kerajaan memberikan komitmen untuk menarik balik permintaannya meminta bantuan pakatan antarabangsa untuk menentang IS ekoran berakhirnya operasi tentera dan kejayaan dicapai,” demikian menurut resolusi itu dipetik agensi berita Reuters.

“Kerajaan Iraq mesti berusaha untuk menamatkan sebarang kehadiran tentera asing di tanah Iraq dan melarang mereka dari menggunakan wilayah darat, udara dan air untuk apa-apa sebab”.

Resolusi Parlimen adalah tidak bersifat mengikat, sepertimana undang-undang, ke atas kerajaan, tetapi Perdana Menteri Iraq, Adel Abdul Mahdi sebelum ini meminta Parlimen untuk memastikan penamatan kehadiran trup tentera asing. — Terjemahan AlHijrah Online


POLIS TAHAN PENYEWA LELAKI TERLIBAT KES PENEMUAN PULUHAN BANGKAI KUCING

KUALA LUMPUR: Polis menahan seorang suspek lelaki warga tempatan kerana disyaki terlibat berhubung penemuan puluhan bangkai dan rangka kucing di sebuah rumah sewa di Kondominium Bayu Tasik, Bandar Sri Permaisuri, Cheras di sini.

Ketua Polis Daerah Cheras ACP Zam Halim Jamaluddin berkata suspek berumur 31 tahun, yang merupakan penyewa rumah berkenaan ditahan di Cheras, semalam.

“Polis masih lagi menjalankan siasatan lanjut berhubung kes terbabit dan suspek direman tiga hari mulai hari ini,” katanya ringkas kepada Bernama.

Sebelum ini, polis menerima laporan berhubung kejadian itu pada 13 Mac lepas dan membuka kertas siasatan mengikut Seksyen 428 Kanun Keseksaan kerana melakukan khianat dan membunuh haiwan.

Jumaat lepas, Persatuan Haiwan Malaysia (MAA) menerusi akaun Facebooknya mendedahkan tentang penemuan puluhan rangka, organ dan bangkai kucing di dalam sebuah rumah yang disewa oleh seorang lelaki tempatan.

Perbuatan itu terbongkar selepas jiran di kondominium berkenaan membuat aduan berhubung bau busuk dari rumah tersebut.

Sehubungan itu MAA menggesa Jabatan Perkhidmatan Veterinar melakukan siasatan menyeluruh berhubung perkara berkenaan.–AlHijrah Online


AKIBAT TEKANAN, SUAMI KURUNG ISTERI DAN ANAK DALAM RUMAH

SEREMBAN: Seorang lelaki yang dipercayai mengalami tekanan perasaan mengurung isteri dan dua orang anaknya dalam sebuah kediaman di Taman Nusa Intan pada Isnin.

Ketua Polis Daerah Seremban, Asisten Komisioner Mohd Said Ibrahim berkata, wanita dan dua anaknya berusia setahun dan empat bulan itu berjaya diselamatkan oleh pasukan Bomba dan Penyelamat Senawang selepas polis menerima laporan daripada jiran.

“Dalam kejadian kira-kira jam 8.51 malam itu, suami mangsa yang berada dalam rumah bertindak mengunci pagar, gril dan pintu belakang rumah mereka dari dalam dipercayai selepas mengalami tekanan perasaan.

“Pasukan penyelamat cuba memujuknya supaya membuka pintu namun dia enggan memberikan kerjasama,” katanya memetik laporan Sinar Harian.

Lelaki berusia 31 tahun dipercayai mengurung isteri dan dua anaknya sejak pagi.

Berdasarkan laporan Berita Harian, suami mangsa dilihat mula berubah selepas hilang pekerjaan dan tekanan dialami memuncak sejak beberapa hari lalu, sehingga bertindak merosakkan telefon bimbit wanita itu.

Lelaki tersebut dilapor hilang pekerjaan sebagai jurujual kereta sejak Perintah Kawalan Pergerakan (PKP) pada Mac tahun lalu.

Hasil siasatan polis mendapati, lelaki berkenaan mempunyai rekod masalah mental dan polis telah menyerahkan lelaki itu kepada keluarganya untuk mendapatkan rawatan lanjut.

Isteri dan dua anak lelaki itu dilapor dihantar ke rumah jiran terdekat sebagai langkah keselamatan dan mereka tidak mengalami sebarang kecederaan. — AlHijrah Online


PENINGKATAN KES KORONAVIRUS DI IRAQ, LUBNAN DAN MESIR

ISTANBUL: Pegawai kesihatan di Iraq, Lubnan dan Mesir mengumumkan pada Sabtu terdapat peningkatan dalam kes koronavirus di negara terbabit, demikian laporan agensi berita Anadolu hari ini.

Mesir berkata
virus dikenali sebagai COVID-19 itu dikesan pada 33 individu di atas sebuah
kapal pelancong di selatan negara terbabit.

Menteri Kesihatan Mesir, Hala Zayed berkata keputusan ujian dilakukan kepada 171 penumpang menunjukkan 33 individu positif virus itu tetapi tiada tanda-tanda gejala penyakit yang jelas.

Oman pula bertindak menangguhkan semua penerbangan ke Mesir selama sebulan kerana ancaman virus itu.

Jumlah kes koronavirus
dilaporkan meningkat di Lubnan dari enam kes kepada 28 individu dijangkiti.

Di Iraq, jumlah mereka yang didiagnos dengan koronavirus kekal pada 56 kes.

Menurut
kenyataan Kementerian Kesihatan Iraq, COVID-19 dikesan pada wanita berusia 49
tahun dari Iran selepas ujian saringan dilakukan kepada 72 individu.

Kes kedua pula dikesan
di Erbil, utara Iraq.

Kementerian terbabit
pada Jumaat mengesahkan empat individu meninggal dunia akibat virus itu. —
Terjemahan AlHijrah Online


KERAJAAN DIMINTA BANTU TANGANI KENAIKAN HARGA PAKEJ UMRAH

KUALA LUMPUR: Kerajaan diminta mengadakan perbincangan dengan pemain industri bagi mencari kaedah mengurangkan harga pakej umrah yang kini semakin meningkat sehingga membebankan bakal jemaah umrah.

Pengerusi Eksekutif Omrah Travel Sdn Bhd Datuk Ahmad Tajuddin Idris Al-Manhaji berkata perbincangan itu juga bagi mengenal pasti secara lebih terperinci faktor menyebabkan kenaikan harga pakej dan bagaimana untuk mengurangkan harga yang ditawarkan.

“Kerajaan melalui Kementerian Pelancongan, Seni dan Budaya mungkin boleh mainkan peranan menerusi perjumpaan dengan persatuan agensi pelancongan untuk bincang sejauh mana kadar peningkatan dan apa kerajaan boleh bantu supaya rakyat tidak sepenuhnya menyalahkan agensi pelancongan.

“Saya rasa kerajaan mungkin boleh berikan subsidi bagi mereka yang menggunakan hotel milik kerajaan di sana supaya bebanan tekanan kenaikan harga itu dapat dikurangkan,” katanya ketika menjadi tetamu program Apa Khabar Malaysia bertajuk ‘Kenaikan Kos Haji Dan Umrah 1444h’ terbitan Bernama TV hari ini.

Mengulas lanjut, Ahmad Tajuddin berkata terdapat tiga faktor mempengaruhi kenaikan harga pakej umrah iaitu kadar tukaran mata wang negara lebih rendah berbanding riyal, permintaan tinggi dan usaha memulihkan kembali perniagaan oleh pemain industri.

“Betul memang berlaku kenaikan harga mengerjakan umrah setelah dua tahun umat Islam seluruh dunia tidak dapat keluar hingga menyebabkan permintaan lebih tinggi daripada penawaran dengan kekurangan penerbangan dan mungkin hotel tidak cukup memandangkan banyak hotel di sana sedang dibaik pulih.

“Selain itu, mungkin ada pemain industri yang mengambil peluang menaikkan harga untuk memulihkan kembali kunci kira-kira perniagaan mereka selepas dua tahun beku disebabkan COVID-19,” katanya.

Beliau dalam pada itu berkata perubahan harga pakej di saat akhir yang turut membebankan bakal jemaah umrah mungkin berlaku disebabkan tiada hitam putih dalam perjanjian antara agensi pelancongan tempatan dan penyedia perkhidmatan di Tanah Suci.

“Sekiranya ada hitam putih (dalam) perjanjian, sebarang isu berkaitan kenaikan secara tiba-tiba boleh dilaporkan kepada pihak berkuasa (di Malaysia)…dan saya rasa pihak hotel di sana juga tidak berani langgar undang-undang dengan menaikkan harga hotel sewenang-wenangnya,” katanya.

Sementara itu, wakil syarikat Enabat Al-Manasek Arab Saudi di Malaysia, Ustaz Ahmad Fazrin Yahaya yang turut menjadi tetamu dalam program tersebut, berkata isu kenaikan harga pakej ibadah umrah bukan hanya di Malaysia, tetapi merupakan krisis di seluruh dunia yang terlibat dalam industri berkenaan.

“Pada asasnya ia berlaku hampir di seluruh negara Islam atau negara terlibat dalam industri haji dan umrah contohnya Singapura, Indonesia serta Thailand yang turut mengakui perkara sama…pemain industri berkejar-kejar untuk dapatkan tempahan hotel yang dikatakan sangat ‘keras’ (tempahan tinggi) selepas musim haji tahun lepas,” katanya.

Syarikat Enabat Al-Manasek Arab Saudi dipertanggungjawab bagi menguruskan program badal haji dan umrah. — AlHijrah Online


ELAUN GURU KAFA, IMAM RAWATIB DI SABAH DINAIKKAN

KOTA KINABALU: Seramai 2,490 guru Kelas al-Quran dan Fardu Ain (KAFA) dan 1,605 Imam Rawatib di Sabah menerima kenaikan RM100 bagi bayaran elaun bermula bulan ini, antara lain bertujuan meringankan kos sara hidup yang semakin meningkat.

Ketua Menteri Datuk Seri Hajiji Noor menerusi jawapan secara bertulis dalam Persidangan Dewan Undangan Negeri Sabah pada 25 Mei lepas kepada Ahli Dewan Undangan Negeri Dilantik Dr Aliakbar Gulasan berkata bayaran elaun itu akan dibuat menerusi Majlis Ugama Islam Sabah (MUIS).

Katanya kerajaan negeri juga sedang menimbang untuk menambah elaun tersebut.

Ketika ini guru KAFA dan Imam Rawatib di Sabah menerima bayaran elaun bulanan masing-masing RM1,100 dan RM850, yang dibayar berdasarkan jumlah jam bekerja dan tidak tertakluk dengan gaji minimum. — AlHijrah Online


MUHAMMAD SAJJAD BARANGKALI BERADA DI LUAR NEGARA – PDRM

NILAI: Polis Diraja Malaysia (PDRM) sedang menyiasat kemungkinan usahawan kosmetik, Muhammad Sajjad Kamaruz Zaman atau Nur Sajat berada di luar negara.

Lapor Berita Harian, Pengarah Jabatan Siasatan Jenayah (JSJ) Bukit Aman, Datuk Huzir Mohamed berkata, pihaknya tidak menolak kemungkinan Muhammad Sajjad berada di luar negara, bagaimanapun pemantauan sedang dilakukan.

“Ada laporan mengatakan Muhammad Sajjad berada di luar negara, polis masih terus memantau.

“Kes ini berada di bawah Ibu Pejabat Polis Kontijen (IPK) Selangor, namun kes ini juga masih dalam tindakan kita,” katanya selepas merasmikan Ibu Pejabat Polis Daerah (IPD) Nilai, hari ini.

Sebelum ini, video yang dimuat naik Muhammad Sajjad sendiri menyatakan bahawa dia mahu keluar daripada Islam.

Pada 6 Januari lalu, Muhammad Sajjad mengaku tidak bersalah di Mahkamah Tinggi Syariah di sini atas tuduhan sebagai seorang lelaki berpakaian menyerupai wanita pada 2018 lalu.—AlHijrah Online


PERBANKAN DIGITAL DIJANGKA UBAH LANDSKAP PERBANKAN, KEWANGAN GLOBAL

SHAH ALAM: Perbankan digital dijangka menjadi inovasi yang akan mengubah landskap perbankan dan kewangan global seterusnya membawa negara ke satu era baru.

Presiden Dewan Perdagangan Islam Malaysia (DPIM), Mohammad Sahar Mat Din berkata, perkembangan itu memberi implikasi besar kepada pelbagai sektor terutamanya ekonomi, sosial kenegaraan dan juga politik.

Mohammad Sahar berkata, ia seiring dengan perkembangan inovasi e-niaga dalam melahirkan persaingan baharu dalam dunia kewangan masa kini.

“Di Malaysia, e-niaga yang mencecah RM24 bilion pada tahun 2019 dijangka berganda menjadi RM52 bilion pada tahun 2024.

“Bank digital adalah komponen wajib dalam ekosistem e-niaga, menjalankan fungsi yang berbeza dari fungsi bank-bank yang ada sekarang,” katanya dalam kenyataan pada Jumaat.

Mengulas lanjut, beliau berkata, bank digital merupakan salah satu manifestasi tentang perubahan yang sedang belaku.

Menurutnya, kesan daripada perkembangan tersebut turut menyebabkan perubahan terhadap pola demografi perdagangan yang akan dirasai oleh seluruh rakyat Malaysia termasuk yang beragama Islam.

“Untuk tujuan ini, DPIM menggesa supaya kerajaan memberi peruntukan khas sekurang-kurangnya satu lesen bank digital patuh syariah untuk membolehkan penubuhan satu bank waqaf digital milik institusi wakaf.

“Penggabungan pengurusan wakaf dengan bank digital pasti akan memulakan satu pembaharuan dalam sikap ummah terhadap amalan wakaf, yang boleh mencapai potensi wakaf sebagai ekonomi ketiga dalam sistem ekonomi Islam.

“Cita-cita ini tidak boleh dijayakan tanpa kemahuan politik dari Perdana Menteri dan Menteri Kewangan yang mempunyai kuasa untuk meluluskan permohonan lesen ini,” ujarnya.—AlHijrah Online / Sinar Harian


IBU BAPA DISIASAT CUAI BIAR ANAK MAIN TEPI BALKONI TINGKAP – POLIS

KUALA LUMPUR: Sepasang suami isteri disiasat polis selepas disyaki cuai membiarkan dua anak mereka bermain di tepi balkoni tingkap di sebuah kondominium di Jalan Langkawi, Taman Setapak di sini, semalam.

Ketua Polis Daerah Wangsa Maju Supt Ashari Abu Samah berkata, pihaknya mengesan sebuah video tular yang memaparkan kejadian tersebut.

Katanya, sepasukan polis dari Bahagian (D11) Siasatan Jenayah Seksual, Wanita dan Kanak-Kanak Jabatan Siasatan Jenayah Ibu Pejabat Polis Kontinjen Kuala Lumpur telah menjalankan siasatan atas kejadian tersebut.

“Hasil siasatan mendapati ketika kejadian ibu bapa mangsa berada di dalam rumah dan tidak menyedari kejadian berlaku.

“Kes disiasat di bawah Seksyen 31 (1)(a) Akta Kanak-kanak (2001),” katanya dalam satu kenyataan hari ini.

Ujar Ashari, suspek boleh didenda tidak melebihi RM20,000 atau dipenjarakan selama tempoh tidak melebihi sepuluh tahun atau kedua-duanya jika disabit bersalah.

Dalam pada itu, polis menasihati ibu bapa agar tidak meninggalkan anak-anak kecil bersendirian tanpa pengawasan kerana perbuatan itu boleh dianggap sebagai satu kecuaian di bawah Akta Kanak Kanak.–AlHijrah Online


ARAB SAUDI UMUM HARI ARAFAH JATUH PADA JUMAAT 8 JULAI, AIDILADHA SABTU 9 JULAI

KUALA LUMPUR: Kerajaan Arab Saudi mengumumkan Hari Arafah, kemuncak ibadah Haji umat Islam, jatuh pada hari Jumaat 8 Julai ini dan Hari Raya Aidiladha di Arab Saudi akan disambut keesokannya pada Sabtu 9 Julai.

Agensi Berita Saudi (SPA) yang memetik kenyataan Mahkamah Agung negara itu melaporkan pengumuman itu dibuat selepas anak bulan Zulhijjah dilihat di balai cerap Tamir, Arab Saudi pada petang Rabu.

Hari Arafah atau Hari Wukuf merupakan kemuncak ibadah haji dan pada tahun ini dianggarkan sejuta jemaah haji dari seluruh dunia akan berhimpun di kawasan bukit berbatu yang dikenali sebagai Bukit Arafah dan kawasan lapang sekitarnya, bermula terbit fajar 9 Zulhijjah sehingga terbit fajar hari berikutnya.

Tahun ini menyaksikan seramai 14,306 jemaah haji Malaysia berhimpun untuk berdoa dan memohon keampunan Allah SWT di Bukit Arafah, kira-kira 22 kilometer dari Mekah.

Sementara itu, umat Islam di Singapura, Indonesia dan Thailand akan menyambut Hari Raya Haji pada 10 Julai 2022.

Mufti Singapura Dr Nazirudin Mohd Nasir berkata, menurut kiraan rukyah, anak bulan “tidak mungkin dapat dilihat di atas ufuk Singapura setelah terbenamnya matahari pada Rabu.”

“Ini bererti 30 Jun genap 30 hari bagi bulan Zulkaedah,” katanya dalam satu kenyataan yang dikeluarkan menerusi laman sesawang Majlis Ugama Islam Singapura (MUIS).

Oleh itu, Dr Nazirudin berkata “hari pertama bulan Zulhijjah 1443H di Singapura, jatuh pada Jumaat, 1 Julai 2022 dan Hari Raya Haji, jatuh pada Ahad, 10 Julai 2022.”

Video pengumuman permulaan Zulhijjah 1443H/2022 untuk Singapura itu turut dimuatkan di laman Facebook MUIS.

“Semoga segala amal ibadah kita pada bulan Zulhijjah ini diterima dan semoga mendapat Aidiladha yang diberkati, dengan menghayati maksud dan erti pengorbanan yang sebenar,” kata Dr Nazirudin.

Sementara itu di Indonesia, Timbalan Menteri Hal Ehwal Ugama Zainut Tauhid berkata 1 Zulhijjah 1443H bersamaan 1 Julai, dan Hari Raya Haji akan disambut pada 10 Julai.

Umat Islam mewakili hampir 90 peratus daripada 270 juta populasi negara itu.

Di Bangkok, Sheikhul Islam Thailand Aziz Phitakkumpon turut mengumumkan Hari Raya Haji jatuh pada 10 Julai.

“Semua umat Islam di Thailand diminta laksanakan kewajipan agama pada tarikh itu,” katanya dalam satu kenyataan.

Beliau berkata umat Islam Thailand sepatutnya dapat melihat anak bulan selepas matahari terbenam pada Rabu, bagaimanapun anak bulan itu tidak kelihatan.–AlHijrah Online


KERAJAAN CAKNA ISU KECICIRAN MURID DALAM PENDIDIKAN, AKAN DITANGANI SECARA TUNTAS – PM

KUALA LUMPUR: Kerajaan cakna dengan isu keciciran murid dalam sistem pendidikan dan ia akan ditangani secara tuntas melalui pembangunan Sistem Pengesanan Murid Cicir Bersepadu.

Perdana Menteri Datuk Seri Anwar Ibrahim berkata sekolah model khas seperti Sekolah Komprehensif 9 (K9) dan Sekolah Komprehensif 11 (K11) akan diperbanyakkan bagi memberi peluang kepada anak-anak dalam kalangan peribumi dan Orang Asli serta dari kawasan pedalaman dan pulau terpencil mendapat akses kepada pendidikan.

“Inisiatif Sekolah Bimbingan Jalinan Kasih (SBJK) untuk kanak-kanak warganegara yang terpinggir dan tiada dokumen pengenalan diri juga akan diperluas,” katanya ketika membentangkan Usul Kajian Separuh Penggal Rancangan Malaysia ke-12 (RMK12) di Dewan Rakyat hari ini.

Perdana Menteri berkata pendidikan karakter yang menyokong konsep karamah insaniah akan diperkenalkan melalui pendekatan sistemik dan holistik, yang diharapkan dapat membangunkan jati diri murid ke arah menjadi bakat global yang dilengkapi dengan ilmu, beretika dan berakhlak mulia.

Beliau berkata kerajaan beriltizam untuk mengislahkan sistem pendidikan bagi melahirkan bakat tersedia negara di masa hadapan, dengan konsep karamah insaniah akan memberi penekanan kepada aspek pembentukan akhlak dan pembangunan sahsiah bagi membentuk jati diri dan melahirkan generasi yang berdaya tahan serta berdaya saing.

Bagi meningkatkan mutu pendidikan negara, Perdana Menteri berkata Dasar Pendidikan Digital (DPD) akan dilancarkan bagi melahirkan murid berkemahiran digital dalam era Revolusi Industri 4.0.

“Matlamat DPD adalah untuk melahirkan murid fasih digital yang berdaya saing menerusi peningkatan pengetahuan, kemahiran dan nilai. Antara inisiatif utama DPD adalah pelaksanaan program latihan peningkatan kompetensi digital pendidikan, penambahbaikan kurikulum program pendidikan dan pewujudan pasukan jauhari pendidikan digital,” katanya.

Beliau berkata pembangunan pendidikan yang berteraskan manusiawi secara holistik akan disokong dengan pembentukan modal insan yang berpengetahuan dan berkemahiran dalam bidang Sains, Teknologi, Kejuruteraan dan Matematik (STEM), manakala pendidikan Tingkatan 6 akan terus diperkasa melalui penjenamaan semula kepada Kolej Pra-Universiti.

“Kerajaan akan terus memastikan Bahasa Melayu yang merupakan Bahasa Kebangsaan dimartabatkan dalam sistem pendidikan sesuai dengan kedudukannya dalam Perlembagaan Persekutuan, di samping mempertingkatkan penguasaan bahasa asing sebagai wahana pembinaan tamadun,” katanya.

Anwar berkata kerajaan juga komited untuk memperkasa bidang Pendidikan dan Latihan Teknikal dan Vokasional (TVET) dengan tenaga pengajar bidang berkenaan akan digalakkan menjalani latihan kemahiran dan latihan kemahiran semula sekali gus melengkapkan mereka dengan pengetahuan yang seiring dengan perkembangan teknologi baru muncul.

“Bagi meningkatkan kerjasama antara kerajaan dengan syarikat berkaitan kerajaan (GLC) serta syarikat swasta dalam transformasi program TVET, inisiatif menggalakkan penglibatan industri dalam pelaksanaan program TVET telah diberikan keutamaan,” katanya.

Beliau berkata sehingga Julai lepas sebanyak 43 memorandum persefahaman telah dimeterai antara kerajaan dengan 14 GLC dan 29 syarikat swasta melibatkan 12 kementerian berkaitan TVET, merangkumi skop kerjasama seperti sumbangan kepakaran, peralatan, pembangunan kurikulum dan penajaan latihan.

Di samping itu, kerajaan turut menyediakan peruntukan sebanyak RM40 juta bagi Program Bina Kerjaya iaitu program peningkatan kemahiran (upskilling) untuk pekerja tidak formal, termasuk pekerja gig dengan kelayakan Sijil Pelajaran Malaysia (SPM) dan ke bawah.

“Kerajaan percaya keputusan untuk mengkaji peningkatan gaji lepasan TVET mampu mengubah persepsi masyarakat terhadap TVET sebagai laluan kerjaya,” katanya.

Menyedari hampir 50 peratus lepasan SPM tidak menyambung pelajaran mereka ke peringkat lebih tinggi, kerajaan turut membuka ruang kepada anak muda untuk mula menceburkan diri lebih awal dalam sektor pembuatan sebagai pekerja berkemahiran dengan gaji berpatutan.

“Melalui inisiatif Akademi dalam Industri (AiI), kerajaan akan menyediakan dana khusus berjumlah RM209 juta bagi melaksanakan usaha ini termasuk penyediaan insentif elaun penempatan. Seramai 50,000 anak muda kita disasarkan mendapat pekerjaan berkemahiran dengan Sijil Kemahiran Malaysia pada akhir RMK12,” katanya. — AlHijrah Online


RASUAH RM8,000: PENJAWAT AWAM MENGAKU TIDAK BERSALAH

IPOH: Seorang penjawat awam mengaku tidak bersalah di Mahkamah Sesyen Ipoh hari ini atas dua tuduhan menerima suapan RM8,000 tiga tahun lalu.

Tertuduh, Shaikhul Athar Abdullah, 37 tahun membuat pengakuan tersebut selepas pertuduhan dibacakan di hadapan Hakim S. Indra Nehru.

Mengikut pertuduhan, Pembantu Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) itu telah secara rasuah menerima suapan wang tunai berjumlah RM8,000 daripada seorang peniaga.

Ia sebagai upah menutup kes ke atas lelaki terbabit yang disiasat pada 2014 atas kesalahan menjual arak tiruan di dua buah premis miliknya di Jalan Sultan Iskandar Shah, Ipoh.

Tertuduh didakwa menerima suapan itu di dalam kereta Mercedes Benz di kawasan parkir sebuah restoran di Ipoh, pukul 10.30 malam, 30 Mei 2017.

Pada prosiding sama, Shaikhul Athar turut didakwa menerima suapan RM8,000 daripada lelaki sama atas kesalahan serupa di Greentown, Ipoh pada pukul 8.53 malam, 25 Mei 2017.

Tertuduh didakwa melakukan kedua-dua kesalahan itu di bawah Seksyen 16 (A) (B) dan Seksyen 17 (A) Akta Suruhanjaya Pencegahan Rasuah Malaysia (SPRM) 2009 yang boleh dihukum di bawah Seksyen 24 akta yang sama.

Sabit kesalahan, tertuduh boleh dihukum penjara tidak lebih 20 tahun dan denda tidak kurang lima kali ganda daripada nilai suapan atau RM10,000 yang mana lebih tinggi.

Pendakwaan dikendalikan Timbalan Pendakwa Raya SPRM, Nurul Wahida Jalaluddin manakala tertuduh diwakili peguam, Datuk Amirul Ridzuan Haniff.

Mahkamah menetapkan 4 November ini sebutan semula kes.- AlHijrah Online / Hamimah Hamid


“AINUL KRITIKAL. HANYA ALLAH SWT TEMPAT BERGANTUNG KETIKA INI,” – BAPA

KUALA LUMPUR: “Ainul Kritikal. Hanya Allah SWT tempat bergantung ketika ini. Terus doakan Ainul.”

Demikian kata Ahmad Safiuddin Ahmad Razak bapa kepada Ainul Mardhiah yang hari ini dilaporkan dalam keadaan agak kritikal.

Ujarnya lagi, anaknya mendapat jangkitan kuman yang kemungkinan berserta virus.

Menurut Safiuddin anaknya mula batuk pada Jumaat lalu dan muntah serta cirit pada Sabtu.

Pada Ahad katanya beliau telah membawa Ainul Mardhiah untuk pemeriksaan dan diminta untuk membawanya ke hospital.

“Doktor kata, dalam tempoh tiga hari jangkitan kuman dia sangat kuat dan pantas.

“Hari ini, doktor putuskan untuk guna mesin ventilator sebab kuman atau virus itu mula merebak hampir di semua tempat. Para doktor di sini buat sehabis baik untuknya.

“Sekarang ini kita hanya perlu tunggu dan berdoa, apakah tindak balas tubuh ainul. Mohon doakan Ainul berjaya lawan ye,” kata beliau dalam catatan di Facebook.

Sementara itu, pakar bedah Malaysia di The Imperial College Healthcare NHS di London, Dr Nur Amalina Che Bakri turut mendoakan kesihatan Ainul Mardhiah.

“Ya Allah Ya Tuhanku, marilah kita sama-sama doakan untuk adik Ainul. Keep fighting Ainul! You did it before, you can do it again! Ya Allah,” tulis Dr Nur Amalina pada ruangan komen akaun Instagram Nurul Erwani.

Pada 2019, Dr Nur Amalina adalah individu yang bertanggungjawab membawa Ainul Mardiah serta ibu bapanya ke London bagi mendapatkan rawatan ketumbuhan dalam mulut iaitu ‘Germ Cell Tumor’. – AlHijrah Online


COVID-19 KINI MELEPASI 700,000 KES DI SELURUH DUNIA

ANKARA: Bilangan kes koronavirus global kini melepasi angka 704,000 kes semalam, demikian menurut data dikumpulkan Universiti Johns Hopkins di Amerika Syarikat (AS).

Virus yang dikenali sebagai COVID-19, yang muncul di Wuhan, China pada Disember lalu, kina menular di sekurang-kurangnya 177 negara dan wilayah di seluruh dunia dengan merekodkan lebih 33,500 kes maut.

Daripada jumlah itu, 148,824 individu yang didiagnos dengan virus itu telah sembuh.

Itali, Sepanyol, China dan Iran terus menjadi negara terjejas teruk dari jumlah kematian, bagaimanapun AS mendahului dari segi jumlah jangkitan dengan 132,637 kes COVID-19, demikian laporan agensi berita Anadolu.

Itali merekodkan jumlah kematian tertinggi dengan 10,779 maut dengan hampir 98,000 kes jangkitan, manakala Sepanyol mencatatkan 6,606 maut dengan 78,700 kes COVID-19.

China yang juga “ground zero” koronavirus mengikuti di belakang Sepanyol dengan lebih 3,300 maut dan lebih 82,100 kes.

Sementara itu, jumlah kematian di Iran kini mencecah 2,640 dengan jumlah jangkitan melebihi 38,300 kes di negara itu.

Kebanyakan negara kini menguatkuasakan larangan penerbangan keluar masuk selepas Pertubuhan Kesihatan Sedunia (WHO) mengisytiharkannya sebagai pandemik global dengan Eropah sebagai pusat penularan terbaru. — Terjemahan AlHijrah Online


UGUT KELUAR ISLAM BUKTI RAPUH KEYAKINAN TERHADAP ALLAH SWT

KUALA LUMPUR: Sultan Selangor, Sultan Sharafuddin Idris Shah Alhaj melahirkan rasa dukacita dengan sikap dan tingkah laku segelintir umat Islam di negara ini khususnya di Selangor yang tidak berhati-hati mengeluarkan kata-kata yang boleh menjejaskan akidah dan keislaman mereka.

Setiausaha Sultan Selangor, Datuk Mohamad Munir Bani menerusi kenyataan hari ini berkata, Baginda menegaskan apa-apa juga iktikad (penyataan dalam hati) atau percakapan atau perbuatan oleh mana-mana orang Islam yang berhasrat untuk keluar dari agama Islam dikhuatiri boleh membawa kepada tergelincirnya akidah dan menyebabkan terkeluarnya seseorang itu dari agama Islam.

“Seseorang yang berpegang dengan Islam sebagai agamanya adalah berpegang secara mutlak terhadap prinsip tauhid dan akidah sepanjang kehidupannya.

“Sehubungan dengan itu tindakan segelintir umat Islam khususnya di Selangor yang mengugut untuk keluar dari agama Islam apabila berhadapan dengan sesuatu masalah hanya menunjukkan rapuhnya keyakinan mereka terhadap agama Islam dan Allah SWT,” kata kenyataan akhbar Sultan Selangor berkaitan isu murtad.

Titah Sultan Selangor, Islam dan iman adalah satu anugerah dan nikmat dari Allah SWT kpada umat Islam, maka hendaklah dijaga dengan baik dan penuh kesabaran dalam apa juga situasi termasuk dalam keadaan selesa atau kepayahan.

Kenyataan Sultan Selangor turut memaklumkan, tahap keseriusan kesalahan perbuatan murtad digambarkan di dalam bentuk hukuman mengikut hukum syara’, di mana seseorang yang murtad atau keluar dari agama Islam dan yang telah diberi peluang untuk bertaubat namun tidak mahu bertaubat adalah boleh dihukum mati menurut pendapat majoriti para ulamak termasuk mazhab imam Syafi’e.

Baginda telah menitahkan agar semua tindakan yang dibuat oleh Majlis Agama Islam Selangor (MAIS) dan Jabatan Agama Islam Selangor (JAIS) hendaklah selaras dengan prinsip-prinsip yang mendukung keutamaan dakwah, mendidik, mencegah dan meningkatkan kefahaman Islam yang betul kepada masyarakat.

MAIS dan JAIS juga titah baginda sentiasa terbuka untuk mendengar dan berbincang dengan umat Islam di negeri Selangor atas sebarang perkara mengenai hal ehwal Islam, sama ada yang bersifat umum atau peribadi. – AlHijrah Online


PELAJAR IPT KEMBALI KE KAMPUS SECARA BERFASA BERMULA 1 MAC 2021

KUALA LUMPUR: Pelajar tempatan di Institut Pendidikan Tinggi (IPT) akan kembali ke kampus secara berfasa mengikut IPT masing-masing bermula 1 Mac 2021.

Menurut Menteri Pengajian Tinggi, Datuk Seri Dr Noraini Ahmad, pelajar dari Zon Merah akan kembali ke kampus 10 hari lebih awal untuk menjalani proses pengasingan demi memastikan mereka bebas COVID-19.

“Bagi IPT yang terletak di Sabah dan Sarawak, kemasukan pelajar tertakluk kepada prosedur yang diguna pakai oleh kerajaaan negeri masing-masing.

“Majlis Keselamatan Negara (MKN) juga telah meluluskan Kementerian Pengajian Tinggi (KPT) untuk membenarkan kemasukan semua pelajar antarabangsa sedia ada dan baharu di IPTA dan IPTS kecuali di United Kingdom seawal 1 Januari 2021.” kata Noraini dalam kenyataan hari ini.

Jelasnya lagi, pelajar antarabangsa juga perlu memenuhi syarat kuarantin wajib selama 10 hari sebelum masuk ke kampus.

Dalam pada itu ujar Noraini, keputusan membenarkan kemasukan pelajar ke IPT secara fizikal adalah bagi membolehkan pelajar tempatan dan antarabangsa mengikuti aktiviti pengajaran dan pembelajaran (PdP) secara hibrid iaitu secara bersemuka dan dalam talian.

Selain itu keputusan tersebut juga selari dengan hasrat kerajaan untuk memastikan kualiti pendidikan tinggi negara terjamin.

“Kementerian menyeru agar pelaksanaan aktiviti akademik di kampus dijalankan dengan mematuhi sepenuhnya Prosedur Operasi Standard (SOP) yang telah ditetapkan dan mengutamakan langkah keselamatan serta mengamalkan pembudayaan norma baharu seperti sentiasa memakai pelitup muka, memakai cecair pembasmi kuman serta menjaga penjarakan fizikal,” kata Noraini.

Pelajar yang mempunyai sebarang persoalan boleh menghubungi Bilik Gerakan COVID-19 KPT yang dibuka 24 jam di talian 09-8870 6777/6949/6623/6124, melayari laman web IPT atau terus menghubungi IPT masing-masing bagi mendapatkan maklumat lanjut mengenai tarikh dan jadual kemasukan ke IPT. — AlHijrah Online


HENTIKAN PEPERANGAN POLITIK, TIDAK PERLU BERHIMPUN DI JALANAN – TPM

KUALA LUMPUR: Hentikan peperangan politik buat sementara waktu, semua pihak perlu berganding bahu dalam menangani isu rakyat serta COVID-19 yang melanda negara.

Timbalan Perdana Menteri, Datuk Sri Ismail Sabri Yaakob berkata, buat masa ini fokus utama yang perlu diberi perhatian adalah membantu rakyat yang terkesan, bukannya berbalah yang akhirnya merugikan negara.

“Sudah berulang kali saya katakan, tidak kira dari parti mana sekali pun, fokus kita kepada isu mendesak sekarang ini iaitu COVID-19, isu rakyat tiada pendapatan. Ini masalah lebih besar daripada apa yang bising hari ini.

“Sebab itu saya kata, lupakan peperangan dalam politik, yang penting kita kena bersama tidak kira dari parti mana, bantu menyelesaikan masalah rakyat,” katanya selepas melawat Pusat Pemberian Vaksin (PPV) Axiata Arena, Bukit Jalil, hari ini.

Sementara itu, Ismail Sabri berpendapat tiada keperluan untuk melakukan bantahan di jalanan kerana kerajaan sentiasa mendengar suara dan pandangan rakyat.

Jelasnya, tindakan mengadakan perhimpunan di tempat awam hanya mengundang peningkatan risiko penularan COVID-19.

“Kita mendengar suara di mana-mana sekali pun. Kita mengambil perhatian setiap pandangan rakyat, bukan hanya daripada protes di jalanan malah Parlimen yang bersidang baru-baru ini di mana fokusnya untuk menyelesaikan isu rakyat dan COVID-19.

“Kita mahu mendengar pandangan daripada Ahli Parlimen mengenai cadangan untuk rakyat kerana inilah peluang wakil rakyat menyuarakan pandangan mereka,” katanya.—AlHijrah Online


PEMANDU LORI MAUT DIHEMPAP KAYU BALAK

GUA MUSANG: Seorang pemandu lori maut dihempap kayu balak ketika cuba menurunkan batang balak berkenaan di sebuah kilang papan di kawasan perindustrian Gua Musang, di sini semalam.

Ketua Polis Daerah Gua Musang Sik Choon Foo berkata kejadian berlaku kira-kira 2.15 petang ketika mangsa Norazlan Hamdan, 53, yang baru dua bulan bekerja cuba menurunkan balak daripada lori dengan kaedah biasa diamalkan iaitu membuka empat rantai bersama kunci kecuali di bahagian tengah.

“Apabila membuka kunci rantai mangsa pergi ke arah kanan lori dan bertindak menarik rantai sebelum sebatang balak tiba-tiba jatuh menimpa bahagian badan mangsa.

“Mangsa telah disahkan meninggal dunia ketika menerima rawatan di Hospital Gua Musang,” katanya dalam satu kenyataan hari ini.

Sik berkata hasil siasatan mendapati tiada unsur jenayah ditemukan ke atas kematian mangsa.

“Berdasarkan hasil bedah siasat dijalankan oleh pegawai perubatan forensik mengesahkan kematian berpunca daripada kehilangan darah yang banyak akibat kecederaan di tempat kerja (Massive Blood Loss Secondary to Rupture Mesenteric Artery Due to Industrial Injury).

“Kes diklasifikan sebagai mati mengejut. Kami mengingatkan supaya mana-mana individu tidak membuat spekulasi dan menghormati privasi keluarga si mati,” katanya. –AlHijrah Online


BANJIR: TIGA BERADIK MAUT TERKENA RENJATAN ELEKTRIK

TUMPAT: Tiga beradik perempuan maut dipercayai terkena renjatan elektrik di sebuah rumah yang dilanda banjir di Kampung Morak, di sini pagi tadi.

Kejadian yang berlaku kira-kira jam 12 tengah hari tadi melibatkan mangsa Nurul Syazwani Nadzir, 33, yang merupakan seorang guru di sebuah tadika bersama dua adiknya Sakinah, 29, dan Norfatihah, 27, meninggal dunia sebelum ditemui dalam keadaan terapung.

Lapor media tempatan, difahamkan salah seorang daripada mangsa terkena renjatan elektrik selepas memegang tiang rumah sebelum terkena kepada dua adiknya yang ingin membantu kakaknya.

Salah seorang daripada jiran mangsa memaklumkan terdapat sambungan dawai yang pecah dan menyebabkan ada aliran elektrik pada tiang tersebut.

Sementara itu, Pegawai Operasi Balai Bomba dan Penyelamat Tumpat Marzuki Awang berkata, pihaknya menerima panggilan kecemasan kira-kira pukul 12.12 tengah hari.

Katanya, sembilan anggota bergegas ke lokasi kejadian untuk membantu menyelamat mangsa.

“Kita melakukan kerja-kerja mengangkat mangsa selepas kakitangan Tenaga Nasional Berhad (TNB) datang memotong bekalan elektrik di kawasan berkenaan,” katanya.–AlHijrah Online


LEBIH 40 ORANG TERPERANGKAP DI TELAGA TUJUH, LANGKAWI

ALOR SETAR:  Lebih 40 pendaki gunung terperangkap di Air Terjun Telaga Tujuh dekat Langkawi akibat kejadian kepala air yang berlaku pagi tadi.

Pengarah Jabatan Bomba dan Penyelamat Malaysia (JBPM) Kedah Penolong Kanan Pesuruhjaya Bomba Sayani Saidon berkata pihak bomba menerima panggilan kecemasan pada 10.16 pagi sebelum 13 pegawai dan anggota dari Balai Bomba dan Penyelamat (BBP) Langkawi dikerahkan ke lokasi kejadian.

“Sebaik tiba di lokasi, bomba dimaklumkan lebih 40 orang pendaki gunung terperangkap akibat kejadian kepala air yang berlaku berikutan hujan lebat yang berlaku pagi tadi. Kesemua pendaki dianggarkan berusia antara 30 hingga 40 tahun.

“Ikatan tali telah dibuat bagi membolehkan anggota bomba menyeberangi sungai untuk menyelamatkan mangsa yang terperangkap. Setakat ini, lebih 15 mangsa telah berjaya diselamatkan dan proses menyelamat masih berjalan dalam keadaan air sungai yang masih deras,” katanya dalam kenyataan di sini hari ini.

Sementara itu, Ketua Polis Daerah Langkawi ACP Shariman Ashari yang mengesahkan kejadian berkata pihaknya menerima panggilan daripada Bomba Langkawi yang memaklumkan terdapat lebih 40 mangsa terperangkap di Telaga Tujuh.

Dalam perkembangan sama, Pegawai Angkatan Pertahanan Awam Malaysia (APM) Daerah Langkawi Kapten (PA) Ahmad Shahfikri Darus dalam kenyataan hari ini berkata berlaku kejadian ribut dan banjir yang melibatkan beberapa mukim bagaimanapun tiada pusat pemindahan sementara (PPS) dibuka setakat ini.

“Mukim yang terjejas akibat ribut dan banjir adalah Ayer Hangat, Padang Matsirat, Ulu Melaka dan Kuah. Keadaan cuaca di Langkawi sekarang masih hujan lebat serta ribut dan kerja-kerja pembersihan sedang dijalankan,” katanya. – AlHijrah Online


MAHASISWA HADAPI KEKANGAN WANG, SUGAR DADDY TIDAK MENGHALALKAN CARA – MUFTI JOHOR

JOHOR BAHRU: Kegiatan mencari ‘sugar daddy’ dalam kalangan mahasiswa serta pelajar Institusi Pengajian Tinggi (IPT) adalah perkara tidak wajar berlaku khususnya di Malaysia yang merupakan negara Islam.

Mufti Negeri Johor, Datuk Yahya Ahmad berkata, ia memperlihatkan kepincangan moral golongan tersebut yang perlu diberi perhatian semua pihak termasuk ibu bapa, pihak universiti, kerajaan dan ‘sugar baby’ itu sendiri.

Tambahnya, ibu bapa perlu sentiasa memantau dan memberi peringatan kepada anak-anak mereka untuk tidak terjebak dalam perkara ini.

Yahya juga memahami pada masa kini mahasiswa berhadapan dengan kekangan kewangan, bagaimanapun kegiatan ‘sugar daddy’ tidak menghalalkan rezeki yang diperoleh dengan cara tersebut.

“Bila sudah terjebak dengan kegiatan ini, ia tidak akan habis di situ sahaja kerana ada kesan buruk yang lebih besar lagi menanti yang melibatkan maruah diri, keluarga serta agama.

“Perkara ini tidak dibenarkan dalam agama Islam, ini juga melibatkan soal kesihatan dan keselamatan mahasiswa,” katanya.

Mengulas lanjut, Yahya turut menasihatkan pihak universiti wajar mengekang aktiviti tersebut dengan mengambil tindakan lebih tegas dalam soal berkaitan moral.

Tindakan tegas bukan bererti membuang mahasiswa tersebut tetapi memberikan kaunseling yang berkesan dengan mencontohi pendekatan Rasulullah SAW, katanya.

Yahya turut berpendapat masalah ini perlu ditangani oleh semua pihak, malah mahasiswa sendiri perlu belajar hidup dengan keadaan bersederhana semasa menuntut ilmu.

Terdahulu, Suruhanjaya Komunikasi dan Multimedia Malaysia (SKMM) telah menyekat akses ke laman ‘Sugarbook’ dimana semakin ramai wanita di negara ini, khususnya penuntut universiti, menawarkan diri menjadi ‘sugar baby’ menerusi laman berkenaan.—AlHijrah Online